ЭКОЛОГИЯ - БУ МУАММО ЭМАС » Zlixa Orazimbetovanin' jeke veb sayti\nЭкология (грeкча «ойкос»-уй, жой ва «логос»-фан) тирик организмлар билан улар яшайдиган муҳит ўртасидаги муносабатларни ўрганадиган фан. «Экология» ибораси Эрнeст Гeккeл томонидан 1866 йилда илк бор қайд этилган.\nМаълумки, eр юзида мавжуд бўлган ўсимликлар, ҳайвонлар, микроорганизмлар ва улар яшаётган муҳит бир-бири билан узлуксиз боғланган бўлиб, доимо ўзаро таъсир қилиб туради. Биргаликда яшайдиган организмлар ўзаро ва ташқи муҳит билан тўхтовсиз моддалар ва энeргия алмашинувига киришиб туради. Тирик организмлар улар яшайдиган атроф муҳит билан биргаликда мураккаб биологик систeмани ҳосил қилади.\nТабиатда битта турга мансуб организмлар гуруҳи популяцияни, популяциялар жамоани, жамоалар биргаликда экосистeмаларни ҳосил қилади. Экосистeмалар организмлар жамоаси ва улар яшайдиган муҳитдан иборат. Eр юзидаги барча экосистeмалар биргаликда биосфeрани ҳосил қилади.\nЭкология ўрганадиган объeктлар, бу организмлар, популяциялар ва улар жамоаси, экосистeмалар ва биосфeрадан иборат. Экология тирик организмларнинг ана шу гуруҳлари билан улар яшайдиган муҳитнинг ҳамда тирик организмларнинг ўзаро таъсирини ўрганади.\nЭкология биологиянинг бошқа фанлари, айниқса зоология, ботаника, гeнeтика, эволюцион таълимот, физиология, этология (ҳайвонлар ҳулқ-атвори тўғрисидаги фан) билан чамбарчас боғлиқ. Эволюциянинг ҳаракатлантирувчи кучлари яшаш учун кураш ва табиий танланиш экологияга ҳам бeвосита алоқадор. Чунки яшаш учун кураш ва табиий танланиш туфайли органик дунёнинг тарихий тараққиёти давомида муайян муҳит шароитида фақат энг қулай мосланиш бeлгиларига эга бўлган популяциялар, турлар, жамоалар сақланиб қолган.\nТирик организм яшайдиган жойнинг шароити яшаш муҳити дeйилади. Яшаш муҳити шароити жуда хилма-хил ва ўзгарувчан бўлади. Яшаш муҳитида организмга таъсир кўрсатадиган омиллар экологик омиллар дeйилади. Организмга таъсир хусусияти ва таъсир кучига биноан экологик омилларни абиотик, биотик ва антропогeн омилларга ажратилади. Абиотик омилларга анорганик табиат омиллари (намлик, ҳарорат, ёруғлик ва бошқалар), биотик омилларга тирик организмларнинг таъсири, антропогeн омилларга одамнинг хўжалик фаолияти киради.\nКeйинги даврда Экология тушунчаси жуда кeнг тарқалиб бормоқда ва у, тирик организмларнинг ўзаро ва уларнинг яшаш муҳити билан боғлиқлигини ўрганувчи таълимот (фан) сифатида ифодаланади. Аммо, кўпинча «экология» сўзи инсон билан табиат ўртасидаги ҳар қандай ўзаро таъсирга нисбатан ёки одамнинг хўжалик фаолияти туфайли атроф муҳитнинг бузилиши (муаммо сифатида) тарзида талқин қилинади. Ана шу маънода экология ҳар қандай жамиятнинг барча аъзолари манфаатига тeгишли бўлади. Баъзида халқ орасида атроф-муҳитда кузатилаётган салбий оқибатлар, инсонлар саломатлиги (турли касалликлар) билан боғлиқ муаммоларнинг сабаблари экология билан боғлиқ дeя талқин қилинади.\nТўғри, ҳозирги даврда кузатилаётган иқлим ўзгаришлари, атроф-муҳитнинг ифлосланиши инсониятни катта ташвишга солмоқда, бу муаммоли вазият. Лeкин муаммо билан фан ўртасидаги тушунчаларни тўғри англамоқ, бу эса ёш авлодни экологик маданиятининг шаклланишида муҳим омиллигини унутмаслигимиз кeрак. Экология фан сифатида қаралар экан, атроф муҳитда бўлаётган ўзгаришлар, турли воқeа ва ҳодисаларнинг оқибатлари ҳамда сабабларини муаммо сифатида, аниқроғи экологик муаммо сифатида қараш тўғрироқ бўлади.\nБу борада нафақат ёшлар балки, аҳолининг барча қатламлари орасида аҳолининг экологик маданиятини шакллантиришда экологик таълим тарбия ва ундаги тeгишли тушунча ва атамаларнинг мазмун - моҳиятини ёшлар онгига сингдириш муҳим заруратдир. «Экологик жой — экомуҳит» — табиатда тур яшаши мумкин бўлган барча муҳит омиллари мажмуи. Экологик инқироз — экологик танглик — экологик систeмалар, алоҳида ҳудудлар ёки биосфeра миқёсидаги табиий офатлар: тошқин, eр силкиниши, вулканлар отилиши, қурғоқчилик, довул, чигирткалар офати, ёнғин ва бошқа ҳолатлар оқибатида юз бeрадиган экологик вазият. Экологик мувозанат — инсон, ўсимлик ва ҳайвонлар учун зарур бўлган табиий шароитлар мувозанати. Экологик омиллар — атроф муҳитнинг организмлар фаолиятига ўзига хос таъсир этувчи маълум шароитлари ва элeмeнтлари мажмуи. Экологик маданият — касбий фаолиятда қарор қабул қилиш учун экологик жавобгарликни ҳис қилиш, табиат муҳофазаси соҳасидаги билимларга эгалиги жаҳон ва ҳудудий даражада экологик муаммоларни очишда қатнашишга тайёргарлиги ва бошқалар.\nЮқоридаги қисқа атамалар луғатидан кeлиб чиқиб айтиш мумкинки, экологик муаммолар экология фаниниг ўрганилиши зарур бўлган бўлимларнинг объeкти сифатида қараш лозим. Экологик таълим - тарбиянинг мазмун моҳиятига кўра экологик муаммолар, аҳолининг атроф - муҳит ва унинг муаммолари ҳамда eчимларига нисбатан онгли муносабатни шакллантиришдан иборатдир.\nАҳоли сонининг йилдан йилга ошиб бориши, саноат ва транспортнинг ривожланиши, фан тeхниканинг тараққий этиши, инсоннинг биосфeрага кўрсатаётган таъсир доирасини кeнгайтириб юбормоқда. Бу эса ўз навбатида у ёки бу экологик муоммоларнинг кeлиб чиқишига сабаб бўлмоқда.\nЭкологик муаммо дeганда инсоннинг табиатга кўрсатаётган таъсири билан боғлиқ ҳолда табиатнинг инсонга акс таъсири, яъни унинг иқтисодиётига, ҳаётида хўжалик аҳамиятига молик бўлган жараёнлар, табиий ҳодисалар билан боғлиқ (стихияли талофатлар, иқлимнинг ўзгариши, ҳайвонларнинг ялпи кўчиб кeтиши ва бошқалар) ҳар қандай ходиса тушунилади. Экологик муаммолар 3 гуруҳга бўлинади. Умумбашарий (глобал), Минтақавий (рeгионал), Маҳаллий (локал).\nИнсоният ҳозиргача ўз бошидан кeчирган, ўзи сабабчи бўлган барча фожeаларнинг илдизи, муқаррар равишда айнан шу “табиат – жамият – инсон” муносабатларнинг бузилишига бориб тақалади. Бунда бир томондан илмий – тeхника инқилоби инсоннинг табиат устидан “Ҳукумронлик” қилиши тeхник - тeхнологик ва интeллeктуал имкониятларни бeниҳоят ошириб юборган бўлса, иккинчи томондан эса кишиларнинг табиатга битмас - туганмас маҳсулотлар омбори сифатида қараб, уни пала-партиш таълон тарож қилиши натижасида eр, сув ўсимликлар ва ҳайвонот оламининг қирилиб кeтишига сабаб бўлди.\nЭкологик вазият ўзига хос хусусиятга эга. Инсон табиат кучларини куч билан эмас, балки муҳаббат билан мувофиқлаштириши кeрак. Экологик онг инсоннинг табиат билан ўзаро таъсири соҳасидаги билим ва эътиқодни мужассам этади. Экологик билимлар одамлар ўзларининг ҳозирги ва кeлгусидаги биосфeра билан қанчалик узвий боғлиқлигини, табиатни муҳофаза этиш, табиат бойликларидан оқилона фойдаланиш ва ҳар бир инсонда атроф – муҳит ҳолати учун маъсуллик ҳиссини тарбиялаш, ҳайвонот ва ўсимлик оламини асраш объeктив зарурат эканини тушуниб eтишишлари муҳим шарти ҳисобланади.\nБундай вазиятда экологик назарий билимлар мажмуаси асосида инсониятнинг табиатни ўзгартириш ва ўзлаштиришдан иборат амалий фаолиятни ташкил этувчи ишлаб чиқариш, тeхника, тeхнология тараққиётини оқилона ташкил қилиш, тарихий экологик тажрибалар асосида экологик таълим – тарбия ёрдамида кишиларда экологик онг, тафаккур ва дунёқарашини ривожлантириш зарурдир.\nАгар инсон экологик танглик ҳолатларини бартараф этмоқчи бўлса, табиатга зўравонлик қилмаслиги кeрак. “Дунё қанчалик хилма – хил бўлса, у шунчалик барқарордир. Ҳозирги биологик хилма – хилликни сақлаш дунёни асраш дeмакдир.\nШундай экан, экологик муаммоларни бартараф этишда, одамларнинг экологик маданиятни шакллантириш, бунинг учун эса экологик таълим тарбияни бошланғич таълимданоқ йўлга қўйиш, фанни муаммо сифатида эмас, балки фан сифатида унинг прeдмeти, мақсади, вазифалари, объeкти, кeлиб чиқиш тарихи ва бошқаларни тўғри тушунтириш ҳамда ўрганган ҳолда экологик муаммоларнинг пайдо бўлиш сабаблари ва уларнинг eчимларини ўрганиш мумкин. Экология табиат билан тирик организмларнинг узвий боғланишини ифода этар экан, у шубҳасиз табиатни муҳофаза қилишнинг илмий асосини ташкил этади.\nУмар ДЎСЧАНОВ, Адамбой МАШАРИПОВ,\nУрДУ “Тупрокшунослик” кафедрасининг ўқитувчилари\nekolog.uz дан алынады\n06 апреля 2016 13:25 579 рет көрилди Комментариялар: 0 Принтер\nЭКОЛОГИК МУОММОЛАРНИ БАРТАРОФ ҚИЛИШДА ОАВЛАРНИНГ ЎРНИ\nИННОВАЦИОН ПЕДАГОГИК ТЕХНОЛОГИЯЛАРНИНГ ТАЪЛИМ СИФАТИГА ТАЪСИРИ\nЗАМОНАВИЙ ИНТЕРНЕТ ТАРМОҚЛАРИ ВА ЁШЛАР\nЎзбекистон «Миллий тикланиш» демократик партиясининг Сайловолди Платформаси ...


Фарғонада Қирғизистонга олиб ўтувчи 120 метрлик яширин ер ости йўлаги аниқланди\n12:17 / 28.04.2017\nЎзбекистон МХХ Фарғона вилоятида ноқонуний контрабанда фаолияти билан шуғулланувчи фуқаро фаолиятига чек қўйди. 2016 йил март ойида Ўзбекистон Республикаси Миллий хавфсизлик хизмати Чегара қўшинлари тезкор бўлинмалари томонидан олиб борилган тезкор тадбирлар натижасида вилоятнинг Олтиариқ туманида истиқомат қилувчи фуқаронинг ноқонуний хатти-ҳаракатларига барҳам берилди.\nЎзбекистон Миллий матбуот марказида бўлиб ўтган брифингда МХХ Матбуот маркази катта ходими Юлчибаева Лоланинг маълум қилишича, ушбу фуқаро хонадонидан Қирғизистон ҳудудига олиб борувчи 120 метрлик ер ости йўлаги аниқланган. Бу ушбу уй эгасига контрабанда фаолияти билан эркин шуғулланишига имкон берган.\nЎзбекистон Қирғизистон МХХ контрабанда Чегара қўшинлари


Элчилар рафиқалари Самарқанддаги 2 та меҳрибонлик уйига 30 миллион сўмдан ҳомийлик ёрдами кўрсатди - zarnews.uz\nЭлчилар рафиқалари Самарқанддаги 2 та меҳрибонлик уйига 30 миллион сўмдан ҳомийлик ёрдами кўрсатди\n9 октбярь куни Европа Иттифоқининг Ўзбекистондаги фавқулодда ва мухтор элчиси турмуш ўртоғи Заида Граузе хоним ҳамда Фаластин давлатининг мамлакатимиздаги фавқулодда ва мухтор элчиси турмуш ўртоғи Любов Таршахани хоним Ўзбекистон Республикаси Ташқи ишлар вазирлиги вакиллари ҳамроҳлигида Самарқанд шаҳрига ташриф буюрди.\nЎзбекистонда ўзининг дипломатик миссиясини олиб бораётган хорижий давлатлар элчиларининг оилалари ўртасида ҳар йили “Миллий таомлар” фестивали ўтказиш анъанага айланган. Мазкур фестиваль давомида тайёрланган таомларни сотишдан жамғарилган маблағ юртимиздаги меҳр-мурувватга муҳтож болаларни қўллаб-қувватлашга сарфланади.\nЭлчиларнинг рафиқалари Самарқандга ана шу эзгу юмушни адо этиш мақсадида келиб, шаҳардаги 1- ва 10-меҳрибонлик уйларида бўлди.\nМеҳмонлар вилоят ҳокимининг ўринбосари Р.Қобилов ҳамроҳлигида муассасаларда болаларнинг яшаши, таълим-тарбия олиши ва касб-ҳунар ўрганиши учун яратилган шароитлар билан танишди. Ота-она қарамоғисиз қолган, етим болаларга давлатимиз тонидан кўрсатилаётган ғамхўрлик ва эътиборга гувоҳ бўлдилар. Меҳрибонлик уйлари тарбияланувчилари томонидан маданий дастурлар намойиш этилди.\nЗаида Граузе ва Любов Таршахани хоним тарбияланувчиларга ўзларининг эзгу тилаклар, муассаса раҳбарлари ва тарбиячи-ходимларига машаққатли меҳнатлари учун миннатдорчилик изҳор этишди. Меҳрибонлик уйларининг ҳар бирига 30 миллион сўмдан беғараз ҳомийлик ёрдами кўрсатилди.\nТашриф давомида меҳмонлар шаҳарнинг тарихий-маданий ёдгорликларини томоша қилди.


Самарқанд вилоятида инспекторларнинг ҳуқуқбузарликлари кўпайган - Zamin.uz\n22:20 / 19.07.2018\nЖорий йилнинг илк 6 ойи давомида Самарқанд вилоятидаги 1 минг 86 та маҳалланинг 495 тасида ёки 45,6 фоизида жиноят содир этилмади, 293 тасида ёки 27 фоизида жиноятлар сони камайди, 110 тасида ёки 10,1 фоизида жиноятлар сони тенг қолди.\nМутахассиснинг таъкидлашича, жиноят қидирув йўналишида 1 минг 135 та жиноят содир этилган бўлиб, уларнинг 90,6 фоизи «изи совумасидан» фош этилган. Бундан ташқари, вилоят ҳудудида жиноят содир этиб, суд ва тергов идораларидан яширинган қидирувдаги шахсларнинг 320 нафари ушланган.\nБироқ, ўтган олти ой давомида профилактика инспекторлари томонидан 141 минг 707 та маъмурий ҳуқуқбузарлик ҳолатлари аниқланиб, ўтган йилнинг шу даврига нисбатан 98 минг 888 тага кўпайган. Шу билан бирга, Самарқанд ва Каттақўрғон шаҳрида, Иштихон, Пайариқ, Паст Дарғом, Қўшрабод, Каттақўрғон, Тайлоқ туманларида оғир ва ўта оғир жиноятларнинг ўсишига йўл қўйилган.\nЎз жонига қасд қилганларнинг 30 таси вояга етмаганлар томонидан, 89 таси ёшлар томонидан содир этилган. “Замин” янгиликларини “Telegram”да кузатиб боринг\nСамарқандда гиёҳвандлик воситаларини сотаётганлар қўлга олинди\n7-03-2020, 16:50, Жамият\n6-04-2017, 21:00, Жамият


“Расулуллоҳ соллаллоҳу алайҳи ва саллам қиёматда менга шафоатчи ва гувоҳ бўлсинлар, десангиз…” туркумидан 17- ҳадис — KUKALDOSH.UZ\n01.12.2018 / - Янгиликлар\n“Ҳар бир ишни пухта қилмоқ лозим”\nعَنْ أَبِي يَعْلَى شَدَّادِ بْنِ أَوْسٍ رَضِيَ اللهُ عَنْهُ عَنْ رَسُولِ اللهِ صَلَّى اللهُ عَلَيْهِ وَسَلَّمَ قَالَ: «إِنَّ اللهَ كَتَبَ الإِحْسَانَ عَلَى كُلِّ شَيْءٍ، فَإِذَا قَتَلْتُمْ فَأَحْسِنُوا الْقِتْلَةَ، وَإِذَا ذَبَحْتُمْ فَأَحْسِنُوا الذِّبْحَةَ، وَلْيُحِدَّ أَحَدُكُمْ شَفْرَتَهُ وَلْيُرِحْ ذَبِيحَتَهُ». (رواه مسلم).\nАбу Яъло Шаддод ибн Авс разияллоҳу анҳудан ривоят: Расулуллоҳ соллаллоҳу алайҳи ва саллам дедилар: “Аллоҳ таоло ҳар бир ишда яхшиликни ёзгандир. Агар қатл қилсангиз, яхши бир тарзда қатл этинг. Агар жонлиқ сўйсангиз, яхши бир тарзда сўйинг. Пичоғингизни ўткирлаб олинг ва жониворга роҳат беринг”. (Муслим ривоятлари).\n— Барча машруъ яъни шариат рухсат берган амалларни мукаммал ва чиройли адо этмоқ лозимдир.\n“Албатта Аллоҳ адолатли ва чиройли амаллар қилишга буюрур”. (Наҳл сураси, 90-оят). “Яхшилик қилинг! Албатта Аллоҳ яхшилик қилувчиларни севади”. (Бақара сураси, 195-оят).\nБуюрилган амалларни бажаришда ҳам, қайтарилган ишларни тарк этишда ҳам, ўзаро муомала-муносабатларда ҳам мукаммалликка интилмоқ лозим. Ана шунда банданинг амали қабул бўлиб, олажак ажру савоби ортади.\n— Ҳайвонларни шариатга мувофиқ чиройли тарзда сўймоқ лозим\nИсломда жонлиқ сўйишнинг ўз одоблари мавжуд бўлиб, улар мулойимлик ва мукаммалликнинг ажойиб мажмуидир.\nҚассоб ҳайвонни қийнаб қўймаслик учун аввал пичоғини обдон ўткирлаб олмоғи керак. Ибн Умар разияллоҳу анҳудан ривоят: Расулуллоҳ соллаллоҳу алайҳи ва саллам пичоқни ўткирлашни ва уни ҳайвондан яширишни буюрдилар: “Агар қай бирингиз жонлиқ сўйса, тайёргарлик кўриб олсин!” — дедилар Набий соллаллоҳу алайҳи ва саллам. (Аҳмад ва Ибн Можа ривоятлари).\nСўйиладиган ҳайвонга юмшоқ муомалада бўлиш ҳам мазкур одоблар сирасига киради. Жонивор сўйиладиган жойга аста етаклаб келинади. Абу Саид Худрий разияллоҳу анҳудан ривоят: Бир киши қўйнинг қулоғидан ушлаб тортарди. Пайғамбар соллаллоҳу алайҳи ва саллам унинг ёнидан ўтиб қолдилар: “Қўйнинг қулоғини қўйиб юбориб, бўйнидан ушла!” — дедилар Набий соллаллоҳу алайҳи ва саллам. (Ибн Можа ривоятлари).\n“Расулуллоҳ соллаллоҳу алайҳи ва саллам ҳайвонни сўйганда терисини кесиб, бўйин томирини узмай қўйишдан ҳам қайтарганлар”. (Ибн Можа ривоятлари).\n— Юқоридаги ҳадис Исломнинг улкан асослари каторига қўшилади. Зеро, у ҳар бир ишни шариат буюрганидек чиройли ва мукаммал адо этишга чақиради.\n2018-2019 ўқув йили қабул имтиҳонлари учун консультациялар жадвали


“Ҳаммани оёққа тургизишинг керак”. Президент Вафоевга эътироз билдирди | Qalampir.uz\n“Ҳаммани оёққа тургизишинг керак”. Президент Вафоевга эътироз билдирди\nЖамият\t01 Февраль 10:31 17062\nЎзбекистон Республикаси Президенти Шавкат Мирзиёевнинг ҳафта давомидаги фаолияти акс этган “Махсус ракурс” кўрсатувининг навбатдаги сони тақдим этилди. Унда Президент йирик инвестицион лойиҳалар билан танишаётган вақтда Инвестиция ва ташқи савдо вазири ўринбосари Шуҳрат Вафоевга эътироз билдирди.\n25 январь куни дастлаб, Шавкат Мирзиёевга оқартирилган туника ишлаб чиқаришни йўлга қўйиш режаси ҳақида маълумот берилган. Лойиҳа қиймати – 280 миллион евро. Тақдимот жараёнида Президент Шуҳрат Вафоевни тўхтатиб, лойиҳанинг амалга оширилиш муддатига эътироз билдирди ва уни тезлаштириш бўйича топшириқ берди.\n“Бошлаш лойиҳанг нотўғри. Жуда чўзиб юборгансан. Лойиҳа амалга оширилишини бошлаш учун 1 июнь жуда кеч. Ўтириб олиб, бир ҳафтада ҳаммани оёққа тургизишинг керак. Мартнинг охиригича бошланглар. Қўлларингда одамларинг бор. Бу – тайёр лойиҳа. Буни чўзиб нима қиласан? Ҳеч ҳам қийин жойи йўқ”, дейди Шавкат Мирзиёев.\n19 Июнь 12:42 39111\n18 Июнь 19:33 36703\n19 Июнь 19:12 24597\n20 Июнь 20:21 24471\n18 Июнь 20:33 23897


Шароф Рашидов: Сизга ўхшаган фидойи кишилар республикамизда саноқли\nШароф Рашидов босиб ўтган ҳаёт йўли, ўзини тарбиялаб, вояга етказган халққа бутун ҳаётини, борлиғини тиккан буюк инсоннинг фаолияти доимо биз учун намуна, ўрнак, тарбия мактаби бўлиб келган.\nМен 1968 йилдан 2000 йилгача партия аппаратида оддий йўриқчиликдан туман, вилоят партия қўмиталарида бўлим мудири, туман партия қўмитаси биринчи котиби вазифаларида ишлаганман. Шу давр ичида кўп маротаба бу улуғ инсоннинг республикамиз турли жойларида сўзлаган нутқ ва маърузаларини матбуот орқали ўқиганман ҳамда мароқ билан тинглаганман.\nБаъзан ўша даврлардаги дафтарларимни варақлар эканман, бу буюк инсоннинг айтган сўзларини қайта-қайта ўқиб, завқланаман. Айниқса, сим орқали ўтказилган йиғилишларда халқ фаровонлигини ошириш йўлида олиб борилаётган ишлар ва галдаги вазифалар ҳақида жуда кўп доно фикрлар, кўрсатмалар берар эдилар. Ҳар сафарги нутқларида бир фикр, яъни барчамизни аҳилликка, биродарликка, бир-биримиз билан иноқ, ака-укалардек бир ёқадан бош чиқариб, ҳалол меҳнат қилишга даъват этар ва тўй-тантаналар соҳиби бўлишимизга тилак билдирар эдиларки, тинглаганлар ўзларида руҳий кўтаринкилик, яхши кайфият сезиб, эшитганларини жамоадошларига етказиш учун иш жойларига ошиқардилар.\n1970-1980 йилларда ҳар йили Фарғона водийсига келганларида бизнинг Тўрақўр- ғон туманида ҳам бўлиб, меҳнаткашлар билан учрашиб, суҳбатлашар, ҳол-аҳвол сўрар эдилар.\nШароф Рашидовнинг хос фазилатлари орасида кишиларга меҳрибонлиги, ёш кадрларга юксак эътибор ва ғамхўрликлар кўрсатишининг гувоҳи бўлганман.\nЎзим иштирокчи бўлган икки воқеа ҳамон эсимда.\nТуманимизга ташрифларидан бирида тушки овқатланишда хизмат қилиб турдим. (Ҳар гал келганларида менга шу вазифа ишониб топширилар эди). У киши мени чақириб: «Йўлда Қосимжон акани кўргандек бўлдим. Билинг-чи, агар шу яқин орада бўлсалар, таклиф этинг», дедилар. (Қосимжон ака Мамадалиев узоқ йиллар «Москва» жамоа хўжалигини бошқариб, сўнгги йилларда соғликлари туфайли енгилроқ вазифада - Сайрам қишлоқ Совети раиси бўлиб ишлаб келаётган эдилар) ташқарига чиқсам, Қосимжон ака у киши билан кўришиш умидида туман партия қўмитаси биноси яқинида эканлар. Мен уларни Шароф ака ҳузурларига олиб кирдим ва уларга ҳам эндигина қуйилган кўк чучварадан олиб келдим.\nҚосимжон ака соғликлари ҳақида гапирди. Ш. Рашидов анча таскин бериб: « - Сизга ўхшаган фидойи кишилар республикамизда саноқли. Сизлар узоқ йиллар ҳалол ва самарали меҳнат қилдингиз. Эндиликда биз сизларни асраб-авайлашимиз, хизматларингизни қадрлашимиз зарур. Кексаликда сизларга яхши шароитлар қилиб бериш бизнинг вазифамиздир. Мен соғлиқни сақлаш вазирига тайинлайман. Сизни Тошкентда ҳукумат шифохонасига жойлаштириб, яхшилаб даволашади, сўнгра марказий сиҳатгоҳлардан бирига юбориб, у ерда ҳам бирор ой дам олиб қайтасиз. Энди бундан буён сиз фарзандлар, набиралар даврасида мириқиб дам олишингиз, шу билан бирга тумандаги ёш кадрларни тарбиялашда узоқ йиллик тажрибаларингиз билан туман ижтимоий-сиёсий ҳаётида фаол ёрдамлашиб, турсаларингиз, бас», - дедилар.\nҚосимжон ака ўринларидан туриб, миннатдорчилик билдирдилар. Мен у кишини ташқарига кузатиб чиқдим...\nЭндигиси шахсан ўзимга оид хотира.\n1979 йили вилоят партия қўмитаси умумий бўлими мудирлигига тавсия этилдим. Марказқўмга бориб, ўша даврда ташкилий бўлим мудирининг биринчи ўринбосари Раҳматулла Абдуллаев қабулига кирдим. У киши мени олтинчи қаватга – Ш. Рашидов қабулларига олиб кирдилар. Хонага киришим билан Шароф ака стулдан туриб, мен билан исмимни айтиб, қўл бериб сўрашдилар. Олдиларида менинг «шахсий дела»м турар эди. У киши «Умархон, мен сизни таржимаи ҳолингиз, ота-оналарингиз ҳақида тўла маълумотга эгаман. Сиз тавсия қилинган вазифа ниҳоятда масъулиятли, деб яна соҳага оид бир-икки ишлардан гапириб, муваффақият тиладилар. Сизнинг туманда ҳам шу соҳада фаолият юргизганингиздан хабардорман. Лекин бу вазифанинг вилоят миқёсида анча мураккаблик томонлари ҳам бор. Бизда шу соҳани ҳужжатлар, ариза ва шикоятлар билан ишлаш бўлимимиз мудири Қаландар Тоирович анчагина яхши даражаларга кўтарган.\nБутуниттифоқ семинар-кенгаши чақи-рилиб, соҳанинг Иттифоқдаги масъул ходимлари республикамизга келишиб, жойларда бўлиб, яхши таассуротлар олиб қайтдилар. Шунинг учун бу ерда бирор ҳафта ишларни ўрганиб қайтсангиз, яхши бўлар эди. Бу стажировка вилоятдаги фаолиятингизда асқотади, - дедилар. - Сиз Раҳматулла Ҳамидуллаевич Маҳкамбойга (Маҳкам Камолов Наманган обкоми биринчи котиби) қўнғироқ қилиб, Умархоннинг суҳбатдан ўтганини ҳамда менинг таклифимни етказинг, - деб тайинладилар.\nБўлиб ўтган ана шу воқеани мен сафдошларимга, дўстларимга завқ-шавқ билан бир неча бор гапириб берганман, собиқ Иттифоқда номдор раҳбар, Ўзбекистоннинг ўша даврдаги чинакам раҳнамоси бўлган Шароф ака вилоятлардаги бўлим мудирларига қадар эътиборли ва ғамхўр эди.\nШароф Рашидовдаги айтиб ўтилган фазилатлар ҳаётим давомида, турли раҳбарлик лавозимларида ишлаган давримда, айниқса, кадрлар билан ишлашда мен учун дастуриламал бўлиб хизмат қилган.\nУмархон БУРҲОНОВ, меҳнат фахрийси.\nШароф фидойи ўхшаган Сизга саноқли республикамизда Рашидов кишилар


“Нефтчи” икки таркибга бўлинган ҳолда ўйин ўтказди, Раимқулов кўрикда / CHAMPIONAT.asia\n“Нефтчи” икки таркибга бўлинган ҳолда ўйин ўтказди, Раимқулов кўрикда\n20 дек 15:31\nЯнги мавсумга қизғин ҳозирлик кўраётган “Нефтчи” жамоаси бугун икки таркибга бўлиган ҳолда ўйин ўтказди.\nУчрашувда “Қизиллар” 3:2 ҳисобида ғалаба қозонишди. “Қизиллар”дан голларни Рўзимбой Аҳмедов, Маъруф Муродов, Отабек Ҳайдаровлар киритишди. “Яшиллар”дан эса Отабек Ҳайдаров ва Отабек Зокировлар (пенальтидан) рақиб дарвозасини ишғол этишди. Отабек Ҳайдаров ҳар икки жамоа сафида ҳаракат қилиб биттадан тўп киритди.\nЖамоа машғулотларга ўтган мавсумни “Шўртан”да ўтказган Шавкат Раимқулов ва “Бунёдкор” ўринбосарлари сафида тўп сурган Зокир Нурматовлар иштирок этишмоқда. Шуни ҳам айтиш жоизки, шу куни “Яшиллар” дарвозасини Фаррух Турдалиев қўриқлади. Жамоадаги селекция ишлари давом этмоқда. Бир қатор футболчилар билан шартнома узайтирилди.


27 сентябрдан мана шу смартфонларда оммабоп сервислар ишламай қолади - Terabayt.Uz\nGoogle компанияси нисбатан эски талқиндаги Android операцион тизимли қурилмаларда ўз сервисларига киришни чекламоқда. Шу йилнинг 27 сентябридан уларда Gmail, YouTube, Google Хариталар (Google Maps) ва қидирув гигантининг бошқа кўплаб маҳсулотларидан фойдаланиб бўлмайди.\nРасмий хабарга кўра, Android 2.3.7 ва ундан олдинги версияларга мансуб операцион тизимда ишлаётган смартфонларда Google аккаунтига кириб ва сервислардан фойдаланиб бўлмай қолади.\nGoogle компанияси, агарда қурилмани Android 3.0 ва ундан кейинги талқингача янгилаш имкони бўлса, 27 сентябргача буни амалга оширишни тавсия этмоқда. Агарда бунинг иложи бўлмаса, кейин Google аккаунтингизга бевосита иловалардан эмас, балки ўша девайсингиздаги веб-браузердан киришингиз мумкин бўлади.\nТаъкидлаш керакки, Android 2.3.7 операцион тизим талқинининг чиққанига салкам ўн йил бўлиб қолди. Samsung Galaxy S II, Motorola XT532 ҳамда Sony Xperia NX каби қурилмалар шу версия билан тақдим этилган эди.\n#Android #Gmail #Google #Google Maps #Smartfon #YouTube #Android смартфон #иловалар #смартфонлар


RAHBARXON.uz | ГИЖЖАЛАР ГИЖЖАЛАР – RAHBARXON.uz\nГижжаларнинг турлари кўп бўлиб, уларнинг кўпчилиги кўзга кўринадиган ва кўринмайдиган бўлади. Булар асосан қуртлар. Улар одам оргинизмига сувдан, полиз экинлари, мевалар, кўкатлардан ўтади. Аввал уларнинг хилини аниқлаб, кейин даволаш керак. Гижжанинг тузилиши сиркасимон ҳолатда бўлса, бемор тишларини ғижирлатади, киндик атрофи оғрийди, юзда шўралаш пайдо бўлади.\nБўйимодарон гули, ёнғоқнинг барги, занжабил, сумбул, балила, сариқ ҳалила – ҳаммасидан тенг миқдорда олиб майдаланади ва ҳар куни уч маҳал овқатдан олдин ярим чой қошиқдан оч қоринга капаланса ёки қайноқ сувга аралаштириб ичилса, гижжалар осон тушади.\nЮқорида айтилган дорилар кичик қуртларга, гижжага таъсир қилади, бошқасига таъсири бўлмайди, чунки бошқалари ичакка ёпишиб турувчи қуртлар дейилади. Уларни фақат мутахассис шифокор ёки ҳозиқ табиб даволаши мумкин.\nБир бош саримсоқни тозалаб, устига бир стакан сув қуйиб, паст оловда ўн дақиқа қайнатилади. Сузиб олиб, устига эрмоннинг 2,5 стакан сувда қайнатилган дамламасидан бир чой қошиқ қуйилади. Иккала дамлама аралашмаси бир соат тиндириб қўйилади ва бола ҳожатга боргандан кейин ҳуқна қилинади.\nЎн бўлакча саримсоқни қайнатилган сут билан наҳорда ичилса, ёки сутсиз ўзи кўпроқ истеъмол қилинса, гижжалар ва солитёр тушади.\nБир ош қошиқ дастарбош гули устига икки стакан қайнатиб совитилган сув қуйиб, тўрт соат оғзи ёпиқ идишда тиндириб қўйилади. Кунига 2-3 маҳал овқатдан ярим соат олдин ичилади.\nЎртача катталикдаги бир дона пиёз устига бир стакан қайноқ сув қуйиб, бир кеча қўйилади. Сузиб олиб, кунига ярим стакандан 3-4 кун ичилади.\nИкки ош қошиқ эрмон ўти устига бир литр сув қуйиб, беш дақиқа қайнатиб, сузиб олинади. Кечқурун ётишдан бир соат олдин гижжаларга қарши ҳуқна қилинади.\nСабзи уруғи толқонидан ярим чой қошиқдан истеъмол қилинса, гижжа ҳайдашда яхши шифо бўлади.\nИбн Сино бўйимодарон гулидан гижжаларга қарши кенг фойдаланган. У ўсимлик гули толқонини қуюқ дамлаб, докадан сузиб, бир ярим қошиқдан ичишни тавсия қилган. Агар уни оч ҳолда уч маҳал чой қилиб ёки олти кун икки ош қошиқдан ичилса ҳам гижжалар даф бўлади. Бу гиёҳ гижжаларга қарши ўта осон тайёрланадиган ва яхши шифо берадиган табиат неъмати ҳисобланади.\nЭрмон уруғини асал билан аралаштириб, икки кун давомида кунига уч маҳал овқатдан 1,5-2 соат олдин истеъмол қилинади. Бундан бир кун олдин парҳез қилиб, сурги дори ичилади. Икки кундан сўнг кечқурун яна сурги дори ичилади. Катталар уруғдан 4 г ейдилар, болаларга 1-3 ёшгача – 0,25-0,75 г, 4-6 ёшгача – 1-1,5 г, 7-9 ёшгача – 1,75-2,25 г, 10-14 ёшгача – 2,5-3,6 г, 15-16 ёшгача – 4 граммдан берилади.


8826 Ўқиш режими + -\nРамазонда инсонлар тўлиқ бир ой емак-ичмакдан ўзларини сақлаганидан кейин инсонларнинг бу неъматлар тановулига етиб байрам қилишларини, Аллоҳ таоло қиёмат куни солиҳ бандалари қалбига соладиган шодликга ўхшатаман. Эҳтимол, бу ойнинг ҳикматларидан бири дунё билан охират ўртасини ва инсоннинг бу ойдан сўнг шу дунёда оладиган натижаси билан ўлимдан сўнг охиратда оладиган натижаси ўртасини боғлаш воситасидир. Шубҳа йўқки, инсонлар икки тоифага бўлинади:\nИккинчи тоифа инсонлар ушбу сабрга куч топа олмади. Балки болалигига қайтиб таназзулга юз тутди. Балки болаликнинг турли ёмонликларига тушди. Ушбу ойда бу одамларнинг шаҳватлари тошиб қаттиқ талаб қилди. Таомни кўрса ёки эслатилса, ёш бола қиладиган кўринишда емак- ичмакка сўлаклари оқди. Лекин мана, бу ой ҳам тугади. Энди булар нафслари тубида қолган шахҳватларининг чангали териб олган нарсалардан нима қолганини кўради. Сотиб олган роҳатларининг қандай асорати қолганини билади. Биз бу ва ўша тоифага эътибор бериб қарасак, иккала тоифа ҳам бир натижа билан қайтганини кўрамиз. Бири иккинчисидан биргина сабаб билан фарқ қилади. Билингки, у: Рўзадорлар тутган рўзаси билан Аллоҳнинг буйруғига бўйсунганликларини ва ушбу буйруқга эргашишда қилган сабрларини ҳамда Аллоҳга бўлган бандаликларини намоён қилиб буюк ажрни қўлга киритганларини ва ўзлари учун чекланмаган шаҳодатни ёзиб қўйдилар.\nАммо бошқалар эса ўзлари учун ёки зиёнлари учун бало ва бахтсизликни рўйхатдан ўтказиб олдилар. Нафслари учун Аллоҳдан бўлган ғазабни белгилаб олдилар. Энди уларни Аллоҳнинг ғазабини чиқариб топган фойдаларини кўринг.... Аллоҳ субҳанаҳу ва таолони норози қилиб қайтган бу кишиларнинг йўқотган нарсаларини кўринг. Айтаманки: «Рамазон ойининг тугаши умрнинг тугашига нақадар ўхшашдир. Умр бу рўза ойи мисолидир, эй инсонлар! Сиз рўза тутиш вақтида емак-ичмакдан тийилиб ўтказган қийинчиликлар ушбу ой тугаши билан йўқ бўлиб кетади. Сўнгра солиҳ мўмин эришган натижа олдида унинг ўтказган қийинчиликлари қовжираб ундан асар ҳам қолмайди. Умрнинг тугаши ҳам худди шундай.\nНафсингизни Аллоҳнинг ризолиги йўлида қанчалик қийнасангиз, Аллоҳ азза ва жалланинг буйруқларига эргашиш йўлида қанчалик ғайрат қилсангиз – яқинда бу ҳаёт тамом бўлади – ҳаётингиз тугаганидан кейин бу қийинчиликларингиз йўқолиб, сиз ҳаётда кўтарган машаққатлардан асар ҳам қолмайди. Ўзингизни Мустафо соллаллоҳу алайҳи васаллам ўз уйларига кириб аҳлидан сўраган ушбу сўзининг олдида топасиз:\nКиссангизга йиғган нарсани йўқолиб зим бўлганини, сизга фойда ҳам бермай, балки беҳуда кетганини хис қиласиз. Тез орада сарф қилган меҳнатингиз ва кетказган роҳатингизни топасиз. Бу сиз учун қолган нарсадир, сизни ҳимоя қиладиган нарсадир, сиз учун қолган сармоядир.\nШунингдек, ёшлик даврингизда нафсингиз учун тўплаган роҳатларингизни ҳам топасиз. У ўтиб тамом бўлган ҳақиқий йўқотиш кунларидир. Лекин афсус, одамлар бу нарсаларни ўлим вақтида ҳис қилиб англайди. Ундан олдин эса дунё ва унинг ўзгаришлари ҳамда шаҳватлари сабабли бу туйғудан тўсилган бўлади. Лекин ҳикматли ва меҳрибон Аллоҳ ушбу тўсиқни ўзининг аниқ ва равшан баёнотлари билан очиб ташлаган. Аллоҳ субханаҳу ва таолони рози қилиб бу дунёдан жўнаб кетганларнинг ва улар ҳақида Аллоҳнинг айтган сўзига эьтибор беринглар.\n«Бас, кимнинг китоби ўнг тарафдан берилса, у: «Мана, менинг китобимни ўқиб кўринглар... Албатта, мен ҳисоб-китобимга йўлиқишимга ишонардим», дейдир. Бас, у розилик ҳаётидадир. Олий жаннатдадир. Унинг мевалари яқиндир. Ўтган кунларда қилган нарсаларингиз туфайли енглар ва ичинглар, ош бўлсин». Ал-Ҳааққоҳ, 20-24.\nБу кўриниш бизга инсонни дунё ҳаётида чеккан қийинчиликлари учун олаётган мукофотини ёритиб беради. Лекин буни билган билди, билмаган хали ҳам билмади. Эрта қиёмат куни буни ҳамма одамлар билади. Аммо бошқалар... Аллоҳ субханаҳу ва таолонинг сўзига эьтибор беринг: «Гуноҳкорларнинг Роббилари ҳузурида бошларини эгиб туриб: «Эй Роббимиз», кўрдик, эшитдик. Бас, бизни ортга қайтар, яхши амал қиламиз. Албатта, биз ишониб етдик», дейишларини кўрсанг эди». Сажда, (12 оят) «Бузган нарсаларимизни тузатишимиз, орқамизда қолган қинғир ишларимизни тўғрилашимиз учун бизни дунё ҳовлисига қайтаргин». Лекин бу ўхшаши йўқ аламлардир: Бу амалга ошмайдиган омонлик сўровидир, татбиқ этилишига бутун борлиқнинг кучи етмайдиган меҳрибонликдир. Бошқа бир ўринда келган Аллоҳ азза ва жалланинг ушбу сўзига эьтибор беринглар:\n«Ва аммо кимнинг китоби чап тарафдан берилса, у «Вой шўрим, кошки, менга китобим берилмаса эди». Ал-Ҳааққоҳ, 25. (Бу огохлантириш ва башоратлардан юз буриб, бахтсизлик билан якун топган инсондан киноядир.) «Ва ҳисоб-китоб қандоқлигини билмасам эди.\nТутинглар уни ва кишанланглар уни!!! Сўнгра жаҳаннамга солинглар уни!!! Сўнгра етмиш қулочли занжирга киритинг уни!!! Чунки у улуғ Аллоҳга иймон келтирмаган эди. Ва мискинларга таом беришга қизиқтирмаган эди. Бас, бугунги кунда унга бу ерда бирон чин дўст йўқ. Ва ғислийндан ўзга таом ҳам йўқ. У(таом)ни хатокорлардан бошқа ҳеч ким емас». Ал-Ҳааққоҳ, (26-37).\nМуҳаммад Саьид Рамазон ал-Бутий хутбаси. 05-май1989-йил. Эшонгузар жоме масжид имом хатиби Абдуллажон Ғуломов таржимаси. 31-май 2015-йил.\n01:45 / 29.10.2016 3541\nАллоҳ таоло инсон наслини пок ва ҳалол йўл билан давом эттириш учун никоҳланишни, оила қуриб яшашни жорий қилган. Шу боис оила мавзуси динимиздаги энг давоми...\n23:58 / 22.07.2019 735\nҒуслнинг фарзи. «Fусл» сўзи луғатда бирор нарсанинг устидан сув оқизишни англатади. Шариатда эса Аллоҳ таолога қурбат ниятида баданнинг ҳаммасига сув оқизишга давоми...\n04:08 / 29.10.2016 4776\nДунёдаги барча адашишларнинг асосий сабаби илмсизликдир. Суқрот Илм бор жойда жоҳилиятга ўрин йўқ. Жоҳил одам биринчи навбатда ўз зарарига ишлайди. Асосийси, у давоми...\n03:54 / 07.02.2018 1118


Алишернинг қотиллари топилмаëтганидан тоқати тоқ бўлган унинг яқинлари беадад ҳасратга қарамай адолат қарор топиши учун саъй-ҳаракатдан тўхтамаяптилар.\n2007 йилнинг октябр ойида Ўшда отиб кетилган мустақил ўзбек журналисти Алишер Соиповнинг отаси ўғлининг ўлими учун яна Ўзбекистон ва унинг президентини айблади.\nБундан роппа роса бир йилу тўрт ой аввал ўлдирилган журналист Алишер Соиповнинг отаси Аваз Соипов яна Қирғизистон Президенти Қурманбек Бакиевга очиқ мактуб билан мурожаат қилди.\n“Жаноб Президент, сизнинг фарзандларингиз ва невараларингиз борми?”\nМурожаат¸ ана шундай сўзлар билан бошланади. Аваз Соиповнинг ёзишича, Алишер Соиповнинг қотиллиги Ўзбекистон ва Қирғизистон хавфсизлик хизматларининг ўзаро келишуви асосида амалга оширилган ва бунга Ўзбекистон Президенти шахсан кўрсатма берган.\n“Қирғизистон Ички Ишлар вазирлиги менинг ўғлимнинг қотилларини ошкор қилишни истамайди. Бу жиноят ишини очишнинг ўрнига қотиллик иштирокчиларини яширишга ҳаракат қилмоқда”¸ дейди ўз мактубида Аваз Соипов.\nМазкур мактуб юзасидан суҳбатлашиш мақсадида Аваз Соипов билан боғланганимизда¸ мавзунинг оғирлиги боис бўлса керак¸ ҳозирча гапиришни истамади.\nАлишернинг отаси ўз мактубида бу қотилликни очишни Қирғизистон Президенти ўз зиммасига олганидан ҳафсаласи пир бўлганини айтса¸ ўшлик кузатувчи Ғанижон Холматов фикрича, Алишер Соиповнинг ўлими сирлари яқин орада очилмайдиган кўринади.\n- Менинг фикрим жуда ҳам пессимистик. Чунки Қирғизистонда содир этилган бундай буюртма қотилликларнинг бир донаси ҳам очилмади¸ ошкор этилмади. Очилса¸ шунинг орқасидан катта-катта пул билан ҳаракат қиладиганлар бор¸ лекин шулар ҳам зим-зиë бўлиб кетди.\nҲозир бизнинг жиноятга қарши курашадиган ташкилотларимиз жуда ҳам уюшмаган ҳолда эканлигидан¸ нопрофессионал эканлигидан жуда афсусланаяпмиз. Шу катта-катта жиноятларнинг бирортаси очилганда эди¸ бирорта катта суд жараëни бўлиб ўтганда эди¸ унга нисбатан бир умид пайдо бўлар эди¸ дейди Ғанижон Холматов.\nҚирғизистон Миллий маданият маркази раиси ўринбосари Қодиржон Ботиров фикрича, Марказий Осиё давлатларининг бирортасида бундай сиёсий қотилликларнинг бирортаси очилгани йўқ ва у ҳам бу ишнинг очилишига шубҳа билан қарайди:\n- Бугунги кунда биз қўлимиздаги фактлар орқали биргина Алишер Соиповнинг эмас¸ бошқа кўпларнинг ҳам жиноят иши очилмаганини биламиз. Бундай аҳвол менимча яна давом этса керак. Биз бу нарсаларни очиқ айтдик¸ расмий мурожаат қабул қилдик. Лекин бугун халқнинг сўзини инобатга олиб ишлайдиган бир нарса кўрганимиз йўқ¸ дейди Қодиржон Ботиров.\nАваз Соипов ўз мактубида ўғлининг биринчи қотили сифатида Ислом Каримовни айтади. Лекин Ғанижон Холматов¸ Ўзбекистон хавфсизлик хизматлари ҳали бунчаликка бориб етмаган¸ деган ўйда.\n- Албатта¸ Алишернинг курашининг тиғи биринчи навбатда Ўзбекистон хавфсизлик хизматлари¸ Ўзбекистон сиëсатига қарши қаратилган эди. Шунинг учун ҳам унинг ўлимида улар айбланаяпти. Лекин Ўзбекистон ҳали бу даражага етиб келмаган.\nЎзбекистон ўғирлаб кетиши¸ жамоатчилик талаби кўтарилгунча қамоққа олиши мумкин эди. Аммо улар ҳали журналистни ўлдириш даражасига етмаган. Улар бундай нарсага¸ очиғи¸ тайëр эмас эдилар¸ дейди Ғанижон Холматов.\nҚирғизистон собиқ Омбудсмани Турсунбой Бакир ўғли фикрича, Алишер Соипов ўлими сирлари очилмайди, чунки:\n- Бу жиноятнинг очилишини истаган¸ шунга қизиққан одамлар буни хоҳламаяпти. Сабаби бунга жуда катта кучлар аралашган. Ҳақиқат бу режимлар кетгандан кейин ғалаба қилиши мумкин¸ дейди Турсунбой Бакир ўғли.\nХўш, бу қотилликнинг очилмаслигини истаётган сиёсий кучлар қайси томонда, Қирғизистондами ё Ўзбекистонда?\n- Икки тарафда ҳам бор¸ дейди Турсунбой Бакир ўғли.\nБиз Турсунбой Бакир ўғлидан бу фикрини аниқроқ қилиб шарҳлаб беришини сўрадик.\n- Сабаби Алишер Соипов қирғизистонликларнинг ўзгача ўсаëтган сиëсатчиси эди. У ҳаваскор журналист эмас¸ ëш сиëсатчилардан бири эди. Сабаби қирғиз¸ ўзбек¸ рус миллатидаги сиëсатчилар агар карьера тарафдори бўлса¸ улар ҳокимият билан гаплашиб¸ ўз нафсини¸ ўз оиласини ўйлаб Олий кенгаш аъзоси бўлади ëки вазир ўринбосари бўлиб шу билан тинчийди. Алишер Соипов эса ўзбек миллатининг энг олдинда ўсиб келаëтган ëшларидан эди.\nБу жиноят очилмайди. Сабаби у билан қизиқувчилар жуда юқори жойларда ўтиришибди. Ҳокимият ўзгаргандан кейин ҳақиқат очилади¸ дейди Турсунбой Бакир ўғли.


«КАРАНТИН ЕНГИЛЛАШГАНИ, ВИРУС ТУГАЯПТИ ДЕГАНИ ЭМАС» — Ishonch Gazetasi\nЮртимизда COVID-19 билан боғлиқ вазият бироз яхшиланган. Аммо «Call-center»ларда телефонлар жиринги тинмайди. Кимнидир коронавирус ҳақида маълумот олиш, кимнидир эса соғлиғидаги ўзгариш «1003» рақамларини теришга ундамоқда. Бугунги суҳбатдошимиз ана шу қизғин нуқтада фаолият олиб бораётган тиббиёт ходими, тиббиёт фанлари номзоди, доцент Мирҳотам ТОЖИЕВ бўлади.\n– Мирҳотам Ҳошимович, Тошкент педиатрия тиббиёт академияси қошида ташкил этилган «Call-center»га келиб тушаётган мурожаатлар вирус билан касалланишнинг олдини олишга қай даражада ёрдам беряпти?\n– Коронавирус бўйича ташкил этилган «Call center»га кунига минглаб мурожаат келиб тушяпти. Фуқароларимизнинг турли саволларига мутахассисларимиз имкон қадар, ўз ваколати доирасида батафсил жавоб беришга ҳаракат қилмоқда. Бир кунда тахминан 200 нафарга яқин юртдошимиз ўз соғлиғи билан боғлиқ саволларига жавоб олади. Хусусан, коронавирус белгиларини сўрайди. Иситмаси чиқаётгани, йўталаётганини айтади. Уларнинг аксарияти шамоллаш белгилари кузатилаётгани боис, аниқ маълумотга эга бўлиш мақсадида биз – мутахассисларга сим қоқади. Бундай ҳолатларда уларга оилавий поликлиника шифокори ёки туман санитария ва эпидемиология бўлимига мурожаат қилишни тавсия этамиз.\n– Сўнгги кунларда Самарқанд, Навоий ва Тошкент вилоятларида аҳоли орасидан ҳам вирус юқтирганлик ҳолатлари кўпайди. Бунинг сабаби нимада?\n– Аввало, бир нарсани тушуниб олиш керак. Карантиннинг енгиллашгани вирус тугади, дегани эмас. Аммо, афсуски, ҳамма ҳам вазиятга тўғри баҳо бермаяпти. Карантин чора-тадбирлари биринчи навбатда иқтисодиётимизни қўллаб-қувватлаш мақсадида юмшатилди. Кўпчилик буни суиистеъмол қилиб, кўчада мақсадсиз юриш, меҳмонга бориш, гигиена талабларига риоя қилмаслик ҳолатлари кўпайди. Бу эса аҳоли орасида вирус юқтирганлар сонининг ошишига олиб келди.\n– Бугунги иссиқ кунларда вирусни юқтирган инсонларда касалликнинг кечиши баҳордагисидан фарқланадими?\n– Албатта, ҳароратнинг таъсирида бироз фарқланади. Одамларнинг 80 фоизидан ошиғида касаллик енгил кечади. Айримларда эса ўпка зарарлангани учун нафас олиш қийинлашади. Ана шу тоифадагилар иссиқда янада қийналиши мумкин. Шунинг учун беморларнинг салқин шароитда бўлишига ва кўпроқ суюқлик ичишига эътибор қаратилади. Коронавируснинг янги штаммлари оғир шаклдаги пневмонияга олиб келиши мумкин. Уй шароитида соғлом юртдошларимизга ҳам профилактика учун турли мева шарбатларидан истеъмол қилиб, иммунитетларини оширишни, хонани салқинлантирувчи воситалардан фойдаланишни ва имкон қадар ўзаро мулоқотни чеклашни, эшик ва зинапоя тутқичларини ушлагандан сўнг бурун ва кўзларга қўл теккизмасликни, дарҳол қўлларни совунлаб ювишни маслаҳат берамиз.\n– Карантин даврида ташкил этилган онлайн поликлиникада ҳам фаолият юритаётган экансиз. Мазкур поликлиниканинг аҳолига қанчалик фойдаси тегяпти?\n– Апрель ойида ташкил этилган бу поликлиника шу кунга қадар 7 минг нафардан ортиқ юртдошимизга онлайн хизмат кўрсатди. Поликлиникада 200 нафардан ошиқ шифокор барча йўналишларда катталар ва болалар учун 24 соат давомида ASKDOKTOR.UZ сайти орқали аҳолига бепул маслаҳатлар бериб келмоқда.\n– Коронавирус инфекциясини аниқлаш тести ҳақида ҳам айтиб ўтсангиз. Фуқаролар ундан мустақил фойдаланишлари мумкинми?\n– Мамлакатимиз коронавирус инфекциясини аниқлаш тест тизимини Жаҳон соғлиқни сақлаш ташкилоти, Россия ва Германиядан олган. Тестлар Соғлиқни сақлаш вазирлиги тизимидаги вирусология лабораторияларида ўтказилади. Мустақил фойдаланиш учун тест тизимини сотиб олиш мумкин эмас.\n– Суҳбат якунида ўқувчиларимизга яна қандай тавсиялар берасиз?\n– Карантинга риоя этмаслик ҳар биримизнинг ҳаётимизга коронавирус балосини олиб кириши мумкин. Шу боис, ҳозиргача амал қилган одатларини тўхтамасликни – қўлларни тез-тез совунлаб ювиш, дезинфекция воситаларидан фойдаланиш, хонани шамоллатиш ва яхши овқатланишни, кўчага фақат озиқ-овқат ва дори-дармон учун чиқишни маслаҳат бераман. Ҳали мамлакатимизда касаллик юқиши тўхтагани йўқ, шундай экан, ўзимизнинг ҳам, яқинларимизнинг ҳам ҳаётини гаровга қўймайлик.\nтиббиёт фанлари номзоди, доцент:\n“Устозлар – касаба уюшмалари эъзозида”: Ғолибларни тақдирлаш маросими бошланди.\nҲар дарднинг давоси бор


Трамп кутилмаганда ўз сайловолди штаби раҳбарини ўзгартирди\nАҚШ президенти Дональд Трамп президент сайловларига 3,5 ой вақт қолганда кутилмаганда ўз сайловолди штабига янги раҳбар тайинлади. Бу лавозимни 42 ёшли Уильям Степин эгаллади.\n“Мен Уильям Степиннинг лавозими Трамп кампанияси раҳбаригача кўтарилганини эълон қилишдан хурсандман. Мен билан узоқ вақт давомида бўлган ҳамда рақамли технологиялар ва маълумотлар соҳасида ажойиб стратегиямизга раҳбарлик қилган Брэд Паскаль (кампаниянинг амалдаги раҳбари) кампаниянинг етакчи маслаҳатчиси сифатида фаолиятини давом эттиради”, деб маълум қилган Трамп Twitter’да\nАҚШ президенти ноябрда ўтадиган сайловларда “йирик ва муҳим иккинчи ғалабани қўлга киритишига” умид билдирди, чунки “унинг сўровномалардаги рейтинги тез ошмоқда, иқтисодиётдаги вазият эса яхшиланмоқда”.\nБироқ экспертларнинг фикрича, Трампнинг ишлари ўзи айтаётгандек яхши эмас. АҚШ президентининг сайловлар бўйича асосий рақиби – демократ Жо Байден америкаликлар томонидан кўпроқ қўллаб-қувватланмоқда: унинг жорий рейтинги Трампникидан 8,8 фоиз юқори. Трамп эса коронвирусга қарши кураш ва АҚШдаги охирги тартибсизликлар вақтида кўплаб тарафдорларини йўқотган.


НАТО Бош Котиби Яап Хооп Схеффер Косово албанларини ўзларининг сиёсий мақсадларини ҳал қилишда зўравонлик ишлатмаслик ҳақида огоҳлантирди.\n04 март 2021, Тошкент вақти: 17:23\nУ 28 одамнинг ҳалокатига олиб келган косоволик албанлар ва озчиликни ташкил этувчи серблар ўртасидаги тўқнашувларни зудлик билан тўхтатишга яна бир бор да’ват этди. Уч ярим мингдан ортиқ серблар ўз уйларини ташлаб кетишга мажбур бўлишган.\nКеча Косовада икки нафар албан боланинг дафн маросими бўлиб ўтди. Бу болалар ўлими минтақада этник асосдаги сўнгги тўқнашувларга туртки бўлган.


Ўзбекистон оқ, Жанубий Корея қизил рангда ўйнайди / CHAMPIONAT.asia\n07:11Алекс Фергюсон шарафига бронзадан ҳайкал ўрнатилади 0 07:11"Зенит" Италия терма жамоаси ҳужумчисини ўз сафига қўшиб олмоқчи 0 02:12"Рома" ва "Женоа" Шомуродовнинг ижарасини келишиб олди. Элдор душанба куни шартнома имзолайди! 16 01:44Ўртоқлик учрашуви. Ван Дейк 285 кунлик танаффусдан кейин майдонга қайтган учрашувда "Ливерпуль" мағлубиятга учради 0 01:20Арсен Венгер Швейцария термасини бошқариши мумкин 1 01:00АПЛдан Саудия Арабистонига. "Лидс" собиқ футболчиси янги жамоага ўтди 0 00:40МЮ "Престон" билан ўйинни жамоадаги эҳтимолий вирус сабаб бекор қилди 0 00:19Конференциялар Лигаси. БАТЭ йирик ҳисобда енгилиб, кейинги босқичга чиқа олмади, Умаров тўлиқ 90 дақиқа ўйнади 2 00:00"Хетафе" президенти: "Месси кетса, барчамиз зарар кўрамиз" 5 23:39"Реал" Иско учун 20 млн хоҳламоқда. "Арсенал" ва "Милан" футболчи учун даъвогар 3 23:20Ван Дейк тўққиз ой деганда "Ливерпуль" қайдномасига киритилди. Рўйхатда Жо Гомез ҳам бор 2 23:00"Тоттенхэм" Кристиан Ромеро учун "Аталанта"га 55 млн тўлолмайди 2 22:44Конференциялар Лигаси. "Тобол" "Хайдук" тўсиғидан ўтиб, кейинги босқичга йўл олди, Сергеевдан дубль! 22 22:24"Барселона" собиқ футболчиси ўз фаолиятини якунлади 5 22:00Рамос: "Қадрдоним Варан, фаолиятингнинг янги босқичида сенга омад тилайман" 2\nЎзбекистон оқ, Жанубий Корея қизил рангда ўйнайди\n10 июн 2013 11:49\nЎзбекистон миллий терма жамоаси 11 июнь Жанубий Корея терма жамоасига қарши оқ либосларда ҳаракат қилади.\nЖЧ-2014 саралаш 4-босқич «А» гуруҳи 9-тур учрашувлари доирасидаги Жанубий Корея ва Ўзбекистон миллий терма жамоалари ўртасидаги учрашув арафасида терма жамоаларнинг менежерлари ўртасида митинг бўлиб ўтди.\nМитингда терма жамоалар бўлажак учрашувда қайси рангдаги либосларда ҳаракат қилишлари маълум бўлди. Шундай қилиб, Жанубий Корея миллий терма жамоаси сешанба куни анъанавий қизил футболка ва кўк шортларда ҳаракат қилса, Ўзбекистон миллий терма жамоаси тўлиқ оқ либосларда тўп суради.\n10 июнь куни, шунингдек, бошқа бир қатор ўйинолди тадбирлар ҳам бўлиб ўтади. Жумладан, Тошкент вақти билан 14:30да (Сеул вақти билан 18:30да) Ўзбекистон миллий терма жамоаси бош мураббийи Миржалол Қосимов иштирокида ўйинолди матбуот анжумани ўтказилади. Матбуот анжумани якунига етганидан сўнг, Тошкент вақти билан 15:00да (Сеул вақти билан 19:00да) «Seoul World Cup» стадионида Ўзбекистон миллий терма жамоаси футболчилари расмий ўйинолди машғулотларини ўтказишади.\nЭслатиб ўтамиз, Жанубий Корея ва Ўзбекистон миллий терма жамоалари ўртасидаги ЖЧ-2014 саралаш учрашуви 11 июнь, сешанба куни 16:00да бошланади.


Чўнтак соати кўринишидаги ёғоч смартфон шу йилнинг мартида чиқарилади, дея хабар бермоқда «Российская газета». АҚШнинг Калифорния штатида жойлашган Monohm стартапи «келажак гаджети»ни келаси ҳафта Барселонада бўлиб ўтадиган Mobile World Congress конференциясида тақдим этмоқчи.\nRuncible смартфони ишлаб чиқувчилари фикрича, улар «смартфондан кейинги давр» қурилмасини ўйлаб топган. Девайснинг асосий ўзига хос жиҳати — унинг шакли. Юмалоқ ва бироз эгик ёғоч корпуси смартфонни чўнтак соатига ўхшатиб қўяди.\nГаджетнинг олд панелида экран, орқа панелида камера жойлашган. Компаниядагилар янги қурилманинг оригиналлиги ҳисобидан фойдаланувчилар эътиборини жалб этмоқчи.\nRuncible мобил телефоннинг асосий функцияларини бажаради. Унинг ёрдамида қўнғироқ қилиш, хабар жўнатиш ва қабул қилиш, интернетга кириш ва суратга тушириш мумкин. Бироқ ёғоч смартфонда турли-туман дастурлар мавжуд бўлмайди.\nИшлаб чиқувчиларнинг ишонч билан таъкидлашича, «янги қурилма одамларга реал ҳаётга қайтишга ва жонли мулоқотни қайта тиклашга ёрдам беради», чунки фойдаланувчилар ўз вақтини ижтимоий тармоқлар, мессенжерлар ва ўйинларга сарфламайди.\n11:51 iPhone 8 тасвирланган биринчи видео “кўпни кўрган” муҳандисларни ҳам ҳайратлантирди\n19:08 Хитойнинг Gionee компанияси яна дунёдаги энг ингичка смартфонни чиқармоқчи


Мусулмонларнинг фитр куни борасидаги ихтилофлари ойни кўриш борасидаги ихтилофми ёки малай режимлардаги ихтилофми?! | Najot.org\n19.06.2019 Нажот 0 коментариев ихтилофлар,ойни кўриш,рўза ҳайитлари\nҲақиқат кундек равшан. Росулуллоҳ ﷺ\n«صُومُوا لِرُؤْيَتِهِ وَأَفْطِرُوا لِرُؤْيَتِهِ، فَإِنْ غُمَّ عَلَيْكُمْ فَأَكْمِلُوا الْعِدَّةَ ثَلَاثِينَ»\n«Ойни кўриб рўзани бошланглар, ойни кўриб рўзани тугатинглар. Агар ҳаво булут бўлса, шаъбон ойининг саноғини тўла ўттиз кун қилинглар», деганлар. Бу ҳадисдаги бошланглар, тугатинглар, деган хитоб барча мусулмонларга қилинган хитобдир. Тунислик, марокашлик, жазоирлик, мавританиялик… каби мусулмонлар билан индонезиялик, туркиялик, мисрлик… каби мусулмонлар ўртасини айримасдан қилинган хитобдир. Ла илаҳа иллаллоҳ Муҳаммадур Росулуллоҳ, дея гувоҳлик берган ҳар бир мусулмон шаввол ҳилолини кўргани тўғрисида гувоҳлик бердими, бас, унинг гувоҳлиги барча мусулмонларга рўзани тўхтатишлари учун кифоя қилади. Юрт билан юрт ўртасида, мусулмон билан мусулмон ўртасида фарқ йўқ. Чунки қайси мусулмон ҳилолни кўрган бўлса, бу кўрмаганлар учун ҳужжат бўлади. Дарҳақиқат, Ибн Аббос розияллоҳу анҳу ривоят қилади: «Бир бадавий киши Набий ﷺнинг олдиларига келиб, (рамазон) «ҳилолини кўрдим», деди. Ул зот «Ла илаҳа иллаллоҳ Муҳаммадур Росулуллоҳ, дея гувоҳлик берасизми?», деб сўрадилар. Бадавий «ҳа», деди. Шунда Набий ﷺ рўзани бошлашга амр қилдилар». Ибн Умар розияллоҳу анҳу ривоят қилади: «Одамлар ҳилолни кўришганди, мен ҳам Росулуллоҳ ﷺга уни кўрганимни хабар қилдим. Шунда ул зот рўзани бошладилар ва одамларга ҳам бошлашга амр қилдилар». Бир юртдаги мусулмоннинг гувоҳлиги, бошқа бир юртдаги мусулмон гувоҳлигидан афзал эмас. Кофирлар мусулмон юртларимиз ўртасига тортиб ташлаган чегаралар ва бўлинишларнинг ҳеч қандай аҳамияти йўқ.\nЭргашишга энг лойиқ нарса мана шу ҳақиқатдир ва сиз уни яхши биласиз. Бу зараркунанда давлатлар тақдирингиз билан ўйнашиб, юртларингизни душманга топшириб қўйишгани етмагандек, энди ибодатингиз билан ҳам ўйнашишяпти. Ўзларини ҳукмдор, дея даъво қилган анави рувайбизалар уларга ҳар бир гуноҳда ёрдам бериб, азбаройи мустамлакачи кофирларга тобеликлари сабабли Ислом Умматини бўлиб ташлаш, парчалаш ҳамда нафақат ҳаётларини, балки ибодатларини ҳам бузишда ҳафсала билан ишлашяпти. Мана, кўриб турганингиздек, Исломни бошқарувдан узоқлаштириб, Аллоҳ Таолонинг очиқ-равшан аҳкомларини четлатишяпти ва бу ишда сарой уламоларидан фойдаланишяпти, ўз навбатида, бу «уламолар» ўшалар талаби бўйича фатво чиқаришмоқда.\nХолиққа осийлик қилишга олиб борадиган бўлса, бандага итоат қилинмайди. Шунинг учун бугунги кундаги вазифангиз – бутун бошқарувни Пайғамбарлик минҳожи асосидаги рошид Халифалик давлатида татбиқ этилувчи исломий бошқарувга айлантириш билан Парвардигорингизга қилаётган ибодатларингизни тўлиқ-мукаммал қилишдан иборат. Зеро, Халифалик барча мусулмонларни ягона давлатга бирлаштириб, уларнинг рўзаларини ҳам, рўза ҳайитларини ҳам, бошқа маросимларини ҳам битта қилади. Халифалик билан мусулмонлар бу дунё-ю охират азизлигига ноил бўладилар.\nРоя газетасининг 2019 йил 12 июн чоршанба кунги 238-сонидан\n← Эй Шом аҳли! Аллоҳнинг мустаҳкам арқонини маҳкам ушланг ва қўзғолонингизга қарши тўқилаётган фитналарни барбод қилинг\nЖазоирда Ибн Солиҳнинг мулоқотга чақиришига раддия сифатида Жума-16 намойишлари бўлиб ўтди →\nبِسْمِ اللهِ الرَّحْمٰنِ الرَّحِيمِ Эй Шом аҳли! Аллоҳнинг мустаҳкам арқонини...


Ўзбекларни қўрқитиб қўйишган!\nЎзбекни ҳаққини талаб қила олмайдиган қилиб қўйган, дейди фарғоналик Аъзамжон.\n"Эркин микрофон" суҳбатдошларидан бири ўз ҳаққини на ватанида, на муҳожирликда талаб қила биладиган ўзбеклар ҳақида гапирар экан беҳос ана шу фикрни айтди.\nУни мусулмон эркак, деб ишонган эдим\nАндижонлик Маҳмуджон Россиянинг Ставрополида ресторанда ошпазлик қилиб, ваъда қилинган ойликни ололмаганини айтади.\n- Шу ишлар бўлган эди. Мени таклиф қилган эди. 2007 йил 18 сентябрда таклиф қилган эдида. Бордим. 2011 йил 25 майгача иш бўлса-бўлмаса, ойига 10 минг рубладан бераман деб ваъда берган эди. Кейин кризисга тушдим деб пулни бермасдан, 400 дан бериб охири “ўзинг кўраяпсан, пул йўқ” деб жавоб берди.\nОзодлик: Ўртада шартнома бормиди? Шартнома имзолаганмидингиз?\n- Фақат оғзаки. Энди уни мусулмон, эркак киши деб ишонган эдимда.\nОзодлик: Неча ой ишладингиз?\n- Тўрт йил бўлдимда бу ерда. 2007 йилдан бу йилгачада.\nОзодлик: Энди бу ëғига нима қилмоқчисиз?\n- Ҳозир янги ерда ишлаяпман, Худо хоҳласа.\nОзодлик: Янги ерда шартнома билан ишлаяпсизми?\n- Йўқ, ҳозирча.\nОзодлик: Янги иш берувчи билан ҳам шартнома имзоламадингизми?\n- Ҳозир энди кундалик ишлаяпмизда. Кунда расчëт қилаяпти.\nОзодлик: Ҳар кун ишлаганингизни ҳар кун олаяпсиз.\n- Ҳа. Шу яхши.\nОзодлик: Нимага шартнома имзоламайсиз?\n- Унинг учун прописка қилиш керак, ишга рухсат олиш керак, жуда ғалваси кўпда.\nОзодлик: Сизга ишга ҳам рухсат йўқ.\n- Бор энди. Эски. Муддати ўтган унинг.\nОзодлик: Ўзингиздан ҳам айб ўтганини билаяпсизми?\nОзодлик: Ишлаб пулини ололмаëтганлар кўпми?\n- Бўпти, сизларни безовта қилдик энди. Бўпти раҳмат,- деб сўнгги саволимизни жавобсиз қолдирди Маҳмуджон.\nБиз ҳам ҳаққимизни ололганимиз йўқ\nРоссияда ишлаб пулини ололмаётганлардан яна бири фарғоналик Аъзамжон.\n- Россиядамизда биз. Бир ерга ишга келган эдик. Бизнинг документларимизни олдида, бермадида. Беш ой ишладик. Ойлик ҳам бермади, документларни ҳам олиб қўйди.\n- Ўша ишлатган одам. Кейин биз таниш орқали нималаримизни ("ҳужжатларимизни" демоқчи-таҳр.) олдик.\nОзодлик: Мана шундай ҳолатлар кўпми Россияда?\n- Энди нима дейди болам-чақам деб келасиз экан бу ерга. Мана бунақа ëмон одамларнинг қўлига тушиб қоласиз эканда ўзингиз билмаган ҳолда. Олдиндан ваъда бериб келишадида, охирига келганда, пул беришга келганда қийнашга ўтарканда. Ўзбеклигимиз учун бизнинг мана бу еримизга келиб кетди ("жонимизга тегди" демоқчи - таҳр.).\nОзодлик: Нимага шундай деб ўйлайсиз?\n- Шу нарсани ҳозир сизларга айтмаса бўлмайди. Кимга айтади бошқа?\nОзодлик: Мана шунақа ҳолатлар кўпда. Нафақат Россияда, Чехияда ҳам шунақа. Ўзбеклар келади, ишлайди, ишлайди ҳаққини ололмайди. Нимага шунақа, деб ўйлайсиз? Ҳаққини талаб қила олмайдими?\n- Қўрқитиб қўйганда ўшани. Ҳаққини талаб қила олмайдиган қилиб қўйган. Мана мен билан қанча ëқалашди. Шу одам мен билан урушди. Мен бу ерда бир-иккита танишларим бўлгани учун қўрқмай урушиб, паспортларимни зўрға олиб олдим.\nОзодлик: Россияга борганда лозим бўлган тартибларга риоя қилган ҳолда рўйхатдан ўтиб, лозим бўлган шартномани имзолаб ишласа бўладими?\n- Мана бу қонун-қоидалар чиқдию. 2010 йилдан қонун-қоидалар чиқди. Шу қонун-қоидалардан олдин келганмизда. “Мен легално ишлайман. Мен унақа ишламайман” дедим. Ишқилиб урушиб, талашиб шунақа нима қилганимдан кейин бу одам ëмонликка ўтишни бошлади.\nОзодлик: Муаммони ўзларингизда ҳам кўрмайсизларми? Масалан, лозим бўлган патентларни ...\n- Муаммо ўзимизда ҳам бор. Чунки бошида биз ўша паспортнинг нимасини қила олмадик. Ўша одамга ишониб бериб қўйдик. Айб ўзимизда. Ҳозир меники ўтиб кетди. Мана бу одамга раҳмим келгани учун телефон қилаëтган эдим холос,- дейди фарғоналик Аъзамжон.\nХудога шукур, Ўзбекистонга қараганда бу ер яхши\nСанкт-Петербургда қурилишда ишлаётган қашқадарёлик Зафарбек Россиядаги ҳаётдан нолимаслигини айтади.\n- Санкт-Петербургда ишлаяпман ҳозир. Ишқилиб Худога шукур, чем Ўзбекистонга қараганда яхши.\nОзодлик: Нимаси яхши?\n- Иши яхши, пули яхши. Ўзбекистонда иш ҳам йўқ, пул ҳам йўқ. Тўртта фарзандим бор. Ўзбекистонда юрсам, умуман боқа олмайман. Шу ердан пул жўнатамиз. Яхши ишқилиб.\nОзодлик: Неча йилдан бери ишлайсиз?\n- Бир йил бўлди. Худо хоҳласа яқинда қайтамиз.\nОзодлик: Қайтганингиздан кейин Ўзбекистонда нима қиламан деб ўйлаяпсиз?\n- Қиламизда энди. Шофëрлик қиламизми, деҳқончилик қиламизми. Ҳозир деҳқончиликка ҳам нон йўқ у ерда. Аммофос, селитра дориларни осмонга кўтариб юборган қиммат.\nОзодлик: Петербургга келишдан олдин ўзингиз шу иш билан шуғулланганмисиз?\nОзодлик: Ўзбекистонда деҳқончилик қилаверсангиз бўлмасмиди?\n- Айтаяпманку солярка, дорилар вообше қиммат бўлиб кетди. Умуман яқинига бориб бўлмайди. Бир халта селитра 25-30 минг. Ундан кўра шу ерга келиб ишлаб кетсак яхши бўлади. Худо хоҳласа яхши бўлиб кетар, дейди қашқадарëлик суҳбатдош.\nОдамлар ҳозир, мисол учун, мусулмонда\nЎзини Абдулла деб таништирган фарғоналик тингловчимиз Берлинда Ўзбекистон халқ ҳаракати қурултойига собиқ муфтий Муҳаммад Содиқ Муҳаммад Юсуфни таклиф қилиш керак эди деб гап бошлади.\n- Қурултой бўлиб ўтдику Германияда. Мен ўзимнинг фикримни айтмоқчи эдимки, Муҳаммад Содиқ Муҳаммад Юсуф борку, илгари муфтий бўлган инсон, шу инсонни сайласа бўлмайдими? Шу инсон лойиқ деб биламанда Ўзбекистоннинг нимасига. Айтайлик, Ўзбекистонда ҳозир одамлар Эркни, Бирликни демаяпти ëки бошқани демаяпти. Одамлар Муҳаммад Содиққа кўпроқ ишонади ва моҳияти борда ўша нарсага. Одамларнинг хоҳиши бўлади, деб ўйлайманда. Шунинг учун ўзимнинг фикримни айтмоқчи эдимки, шу инсон қолди холос Ўзбекистонда одамлар ишонадиган, қўллаб-қувватлайдиган. Масалан, Каримов президентлик нимасидан ўзининг хоҳиши билан кетиб нима бўладиган бўлса, сайлов бўладиган бўлса, шу одам номини қўйиши керакмикан, деб ўйлайманда.\nОзодлик: Нимага асосланиб айтаяпсиз бу ҳақда?\n- Асосланиб айтишлигимки, одамлар ҳозир, мисол учун, мусулмонда. Ўзбекистондаги одамларнинг кўп мусулмон одам. Худодан деса, ҳамма қўрқиб нима қилади. Мисол учун, Оллоҳдан буюрилган нарсаларга жон-жон, деб буйруқни бажаришадию лекин бошқа қонунлар деса, одамлар "отмазка" дейдими, қонунларни ҳамкорликда бажармайдида. Демоқчиманки, мисол учун, Каримовнинг тургани ҳам яхши ҳозирги кунда. Каримов барибир вақти келиб 10 йилми, 20 йилми қанчадан кейин бўлса ҳам, барибир ўзининг хоҳиши билан қўядию барибир. Мен истардимки, Ўзбекистон ҳозирги кунда ҳам яхшию, янаям яхши бўлиши учун ўша инсон бўлса яхши бўлармиди, тузук бўлармикан деб фикр билдираяпман холос.\nОзодлик: Бу нарсани сиз Фарғонада кўрганингизга асосланиб гапираяпсизми?\n- "Нетолко" Фарғонада, Тошкентда, Ўзбекистондада умуман.\nОзодлик: Сизнгизча Ўзбекистонда динга мойиллик кучли.\n- Ҳа. Одамларнинг кўпи диндан, масалан, Оллоҳдан нима қилса, ҳурмат қилишади, барибир ҳурмат қилишадида. Қуръонни, ҳадисни ҳурмат қилишадида. Бу менинг битта фикрим холос.\nОзодлик: Ўзбекистоннинг келажагини қандай тасаввур қиласиз? Динга асосланган давлат бўладими ëки дунëвий давлат бўлишини хоҳлайсизми?\n- Мана мисол учун, шахсий фикрим келажак, Худо хоҳласа, одамлар асосан, мана масалан, Россияда, Европада одамларнинг онги бир ажойиб. Одамлар билан гаплашсангиз, онги бир очиқ ҳолатда. Гаплашсангиз ажойиб. Бизда менталитет шунақами билмайман битта нарсани ушласа, маҳкам ушлаб олишади. Ўша ҳолатда кетаверишади. Бунақа бўлмаслик керак. Масалан Ислом жуда кўп нарсаларга йўл беради. Маслаан аëлларнинг ҳокимиятда ишлашлигига ҳам, масалан маданиятнинг ривожланишига ҳам, бошқа нарсага ҳам жуда кўп йўл беради. Лекин бизда исломни яхши ўқимаганлиги учун, билмаганлиги учун “ислом унақа, бунақа, эскилик” дейишади. Аслида Исломда олиб қараладиган бўлса, янаям ривожланиши мумкин деб биламан Ислом орқали. Тинчлик билан. Қуролли бу яхшиликка олиб келмайди. Исломнинг томирига болта олиб келади холос. Каримов айтгандай, стол атрофида ўтириб ҳал қилишлик билан. Мана шунақа йўл билан чиройли қилиб одамларга исломий қонунларни тадбиқ қилинса, менинг фикрим одамлар қўллаб-қувватлайди. Қонун билан одамлар ҳамжиҳат бўлиб қонунни бажарса, кейин ривожланиш бўлади,- дейди фарғоналик Абдулла.


"Пахтакор" - "Ал Аҳли" учрашувига бориш учун олтита сабаб / CHAMPIONAT.asia\n15:24Европа Лигаси. Ҳафта рамзий жамоаси 0 15:00Коронавируснинг А Серияга таъсири, Италия Дербиси ва 26 турнинг бошқа ўйинлари ҳақида 0 14:55Де Брюйне: "Ливерпуль"нинг муваффақияти бизни хафа қилгани йўқ" 2 14:30Суперлига. "Машъал" – "Сўғдиёна" 2:0. Матнли трансляция 46 14:25Куртуа: "Месси мен учун бошқалар каби бир хил ўйинчи" 13 14:02Футбол юлдузлари учун идеал бутсалар 13 14:00ЕЧЛ. 1/8 финалнинг энг чиройли голи аниқланди 1 13:54Спортчилар ижтимоий тармоқларда 0 13:38Мирзоҳид Ғофуров: “Ҳакам ўйинни қандай бошқарганини ҳамма кўрди” 36 13:31ОЧЛ. 3-турда қайси ўйинларни кўрамиз? 8 13:17"Наполи" МЮга Кулибалининг нархини эълон қилди 7 12:55АПЛ клуби жамоадаги барчага қўл билан саломлашишни таъқиқлаб қўйди 4 12:45"Қўқон-1912" - "Бухоро" учрашувидан 60та расм 6 12:33 Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 14 12:25"Лестер" франциялик хавбекни ўз сафига қўшиб олмоқчи 2\n"Пахтакор" - "Ал Аҳли" учрашувига бориш учун олтита сабаб\nЭртага Осиё чемпионлар лигаси гуруҳ босқичи 2-туридан ўрин олган "Пахтакор" - "Ал Аҳли" учрашуви бўлиб ўтади.\nМазкур баҳсни стадиондан кузатиш учун бир қатор муҳим сабаблар бор.\nБиринчидан, "Пахтакор" гуруҳ босқичини Теҳронда "Персеполис"га қарши ўйин билан бошлади. Ўтган мавсум ОЧЛ финалига чиққан Эрон клуби билан баҳсда кўпчилик "шерлар" мағлуб бўлишларини тахмин қилганди. Бироқ амалда бундай бўлмади ва "Пахтакор" ишончли ўйин намойиш этиб сафардан муҳим 1 очко билан қайтишга муваффақ бўлди.\nИккинчидан, "Ал Аҳли" нафақат Саудия Арабистонида балки Осиёнинг энг кучли клубларидан бири ҳисобланади. Бу жамоа 2012 йилда Осиё чемпионлар лигаси финалида ўйнаган. "Ал Аҳли" сафида суриялик машҳур ҳужумчи Умар Ал Сома тўп тепади. Унинг ўйинини стадиондан туриб кузатиш имкониятини қўлдан бой берманг.\nУчинчидан, бу ўйин Шота Арвеладзе ва уругвайлик Хорхе Фоссати тўқнашувига айланади. Уругвайлик мураббий қўл остидаги жамоалар бир неча бор клубларимиз ва терма жамоамизга қарши ўйнаган. Бу сафарги баҳс ҳам қизиқарли ўтишига шубҳа йўқ.\nТўртинчидан, шу куни "Пахтакор" стадионига кириш БЕПУЛ. Стадионга келинг ва дарвоза ёнидан БЕПУЛ чипта билан ўйинга киринг. Фақатгина 32 ва 35-сектор чипталари 20 минг сўм, 33 ва 34-сектор чипталари 40 минг сўмдан.\nБешинчидан, "Пахтакор" бу ўйинда бутун Ўзбекистон шарафини ҳимоя қилади. ОЧЛда клубларимиз очколар жамғаришда давом этишса кейинги мавсумларда ОФК Ўзбекистон клублари учун квоталарни оширади ва юртимизнинг бошқа клублари ҳам мазкур нуфузли мусобақада иштирок этиш ҳуқуқига эга бўлишади. Шундай экан, бу учрашувда бутун Ўзбекистон "Пахтакор"га мухлислик қилади.\nОлтинчидан, ажойиб об-ҳаво. 12 март куни Тошкентда 18 даража иссиқ бўлиши кутилмоқда. Ўйин кеч соат 18:00да бошланади. Бемалол ишдан чиқиб "Пахтакор" стадионига келишингиз мумкин.\nОЧЛ. 3-турда қайси ўйинларни кўрамиз? 8\n"Навбаҳор" ҳужумчиси Руслан Болов нима учун "Пахтакор" билан ўйнамагани маълум 62


Ўзбекистонда Каъбанинг ёпинчиғидан парча бор (фото)\nCана : 16-01-2019 / Тарих, Фото / кўрилди: 278\n«Самаркандский вестник» вилоят газетасида Самарқанд давлат музей-қўриқхонаси фонди бош мутахассиси Гулруҳ Рахматова мақола эълон қилинди.\nМақолада Каъбанинг ёпинчиғидан бир парча мато ҳозирда мамлакат музейларидан бирида сақланаётгани ҳақидаги айтилган. Мақола қуйида тўлиғича берилди.\nСамарқанд музей-қўриқхонасининг фондида узоқ йиллардан бери сақланадиган экспонат – қабр пўш эътибордан четда қолаётгандек.\nФондга қабул қилинадиган буюмлар қайд этилган китобда «Қабр пўш – Каъба устига ёпилган, араб ёзувлари туширилган қора матонинг парчаси» дейилган.\nИнвентар қайдлар китобида ҳам у Саудия Арабистони, Маккадан келтирилгани ёзилган. Ушбу маҳсулотни 1933 йил 13 августда экспедиция ўтказаётган Самарқанд музейи илмий ходимлари Г.П. Снесарев ва М.С. Юсупов Бухоро шаҳридаги темир йўл станциясида фуқаро Ф. Шукурбоевадан 30 рублга сотиб олишган.\nУшбу экспонатни қайдлар китобига киритилаётганда унинг номи нотўғри талқин қилинган бўлиши мумкин – қабр пўш ва каъбапўш талаффузи жиҳатидан деярли бир хил, аммо улар турли маъноларга эга.\nҚабр пўш (қабр устига ёпиладиган ёпинчиқ) – Марказий Осиё халқларининг дафн маросимидаги удумларидан бири. «Каъбапўш» сўзи эса тилга олинмаган.\nКўп йиллар давомида мазкур экспонат Шоҳизинда қабристонида 1965 йилдан 1989 йилгача фаолият юритган дин ва атеизм тарихи музейида намойиш этилган. Фақат Самарқанд музей-қўриқхонасининг маблағларини тўлиқ инвентаризация қилишнинг сўнгги йилларидагина бу экспонат тўғри таърифланган.\nКаъбапўш ёки кисва (арабчада кисват ал-каъба — Каъбанинг ёпинчиғи ҳисобланган) – Каъба устига ёпилган «қора шойи мато» бўлиб, унга «Каъба Макка аҳли учун бино қилинган биринчи уйдир. У тинчлик-омонлик ва эзгулик йўлида қурилган» деган оят ва Қуръондан келтирилган суралар ёзилган.\nЁпинчиқ ҳар йили ҳаж маросимидан олдин, яъни ислом тақвимига кўра Зулҳижжа ойининг 10-санасида янгисига алмаштирилади. Каъбанинг устига ёпинчиқ ташлаш одати ислом динининг пайдо бўлишидан олдин ҳам бўлган деб ҳисобланади.\nУ пайтлар бутпараст араб қабилалари Каъбани ҳайвон териси билан ёпишган. Баъзи манбалар Каъба устини ёпиш одатини Муҳаммад Пайғамбарнинг катта бобоси Аднан билан боғлайди.\nҚизиғи шундаки, онаси вафот этган Муҳаммадни олти ёшидан тарбиясига олган бобоси Абд ал-Муталлиб ва амакиси Абу Толиб ислом дини пайдо бўлгунича бутпарастларнинг ибодатхонаси ҳисобланган Каъбанинг қўриқчилари бўлган.\nБошқа бир афсона эса Каъбани мато билан ёпиш одати ҳимёритлар шоҳи Асад ал-Комилдан бошланган дейди.\nБир нечта олимлар биринчи кисва Исмоил пайғамбар томонидан қилинганини тасдиқлайди. Лекин жуда кўп манбалар ушбу анъанага Яман шоҳи Туба асос солган дейди.\nИслом даврига келиб, Каъба бир вақтнинг ўзида бир қанча ёпинчиққа эга бўлди. Чунки эски ёпинчиқлар унинг устидан олиб ташланмаган эди. Бу ҳолат ҳижрий 160 йилда Аббосий халифа ал-Маҳдий Каъбани зиёрат қилмагунича давом этган. Ибодатхонанинг қўриқчилари ва хизматчилари халифага мурожаат қилиб, Каъба устма-уст қўйиб ташланган бунчалик кўп ёпинчиқни кўтара олмай, нураб тушишидан хавотирда эканликларини айтган. Шундан сўнг халифа Каъбани устига биттадан ортиқ ёпинчиқ ёпмасликни буюрган. Халифа ал-Маъмун даврида эса Каъбанинг ёпинчиғи бир йилнинг ўзида уч марта алмаштирилган: ҳаж ойининг 8-санасида қизил кисва билан, Ражаб ойининг 1-санасида оқ габат билан, Рамазон ойининг 29-санасида қизил парча билан ёпилган.\nКейинчалик аббосий халифа ан-Нозир Каъбани яшил мато билан ёпишларини буюрган. Бироз вақт ўтиб эса, халифа ан-Нозир бу рангни қорага алмаштиришга қарор қилган ва шундан кейин ҳозирги кунгача бу ранг ўзгармаган.\nМуҳаммад Пайғамбар даврида кисва Яманда тайёрланган. Халифа Умар I даврига келиб, Мисрда тайёрланадиган бўлди. 1932 йилда Саудия Арабистонининг ташкил топиши билан, саудия қироллари Макка ва Мадинадаги масжидлар қурилишига эътибор қаратар экан, Каъбанинг ёпинчиғи мамлакат ичида тайёрланиши керак деган қарорга келди.\nТўқимачилик фабрикасида фақат эркаклар ишлайди. Ушбу завод йилига иккита ёпинчиқ-чойшаб ишлаб чиқаради, улардан биттаси заҳира ҳисобланади.\nЭски кисвани Каъбанинг устидан олишгач, бўлакларга бўлиб, ҳаж сафарига келганларга эсдалик сифатида тарқатилади. Музей фондидаги ўша кисва ҳам аслида ҳаж зиёратидан келтирилган парчалардан бири.\nЎрнатилган тартибларга биноан, ёпинчиқ қора рангли табиий шойи матосидан тайёрланиши керак. Узунлиги 14 метр. Ёпинчиқнинг юқори қисмидаги учдан бир қисми 95 сантиметр кенгликдаги белбоғ ҳисобланиб, унга Қуръон суралари ёзилади ва исломий нақшлар билан безатилади.\nБуларнинг ҳаммаси тилла ипдан тикилади. Белбогнинг умумий узунлиги 47 метр. Ҳар бир ёпинчиқ учун 736 килограмм шойи ип керак бўлади. Ип цехга табиий рангида келтирилади ва ўша ерда бўялади. Кисванинг устки қавати қўлда тўқилади.\nКисванинг алоҳида қисмлари тайёр бўлгач, яхлит ёпинчиқ ҳолатига келтириш учун ҳамма қисмлар қўшиб тикилади. Ёзувлар матни ҳеч қачон ўзгармаса-да, бир қатор рассом ва хаттотлар томонидан нақш ва ёзув услубига ўзгартиришлар таклиф қилинади.\nСўнг рассомлар Каъбанинг катталигидек келадиган чизма қоғозга янги дизайнни чиқадилар. Ушбу намуналар кейин ёзувлар лентасини тўқувчи машинага ўтказилади. Шойи лента тайёр бўлгач, навбат қўл меҳнатига етади.\nБошида ҳунармандлар сариқ ип билан лентага араб ёзувларини тикиб чиқадилар, бу эса асоснинг устидан 4 дюйм қалинликка эга бўладиган қатлам ҳосил қилади. Кейин эса унга ҳажм ва ёрқин кўриниш бериш учун олтин ва кумуш иплар билан устидан яна тикиб чиқилади. Натижада ёзувлар узоқ масофадан ҳам кўриниб турадиган ҳолга келади.\nЁпинчиқда Каъба эшиги учун махсус парда ҳам бор. Узунлиги 7,5 метр, кенглиги 4 метр. Пардада Қуръон оятлари ва исломий безаклар берилган. Буларнинг ҳаммаси аввал кумуш ип билан, устидан тилла ип билан тикилган. Ёпинчиқнинг астари дағал матодан тайёрланади. Биргина қоплама учун 70 килограмм табиий шойи кетади.\nБухоро давлат музейи-қўриқхонасида Каъба эшиги пардасидан олинган парча бор. Ҳозирда ёпинчиқнинг бир қисми Самарқанд вилояти ўлкашунослик музейининг «Ривожланган ўрта асрлар» залидаа кўргазмага қўйилган.\nЎрта Осиё лўлилари. Улар ким ва қандай яшайди? (фото)\nКаъбанинг калити кимда сақланишини биласизми? (фото)


Алишер Усмонов Буюкбритания бойлари рўйхатида 8-чи ўринда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n15:17 - Алишер Усмонов Буюкбритания бойлари рўйхатида 8-чи ўринда\nБуюкбританиянинг энг таниқли The Sunday Times газетаси бу мамлакатдаги 2019 йилнинг энг бой кишилари рўйхатини эълон қилди. Уларнинг ичида 3 нафар Россия фуқароси бор – Алишер Усмонов (бойлиги £11.339 млрд, 8-чи ўрин), Роман Абрамович (£11.221 млрд, 9-чи ўрин) ва Михаил Фридман (£10.9 млрд, 10-чи ўрин).\nАлишер Усмонов ўтган йили ҳам 8-чи ўринда бўлган экан. Бир йилда бойлиги £783 миллиионга ортибди. Роман Абрамович эса, ўтган йили 13-чи бўлган, бир йилда бойлиги £1.888 миллиардга ортган. Михаил Фридман ўтган йили умуман рўйхатда бўлмаган.\nРўйхатда 1-чи ўринда £22 миллиард бойлиги бўлган Сри ва Гопи Ҳиндужа ва оиласи (Sri and Gopi Hinduja and family) турибди, 2-чи ва 3-чи ўринларда - Дэвид ва Симон Реубан (David and Simon Reuben, бойлиги £18.664 млрд) ва Жим Ратслайф (Sir Jim Ratcliffe, бойлиги £18.15 млрд).\nАлишер Усмонов тоғ металлургияси ва инвестициялар билан шуғулланиши ҳам айтилган.\nҚаранг, миллатдошимиз Алишер Усмонов Буюкбритания бойларининг рўхатида 8-чи ўринда. Ўзбекистонда эса битта ҳам расмий доллар миллионери ва миллиардери йўқ. Алишер Усмонов Ўзбекистонга ҳеч қандай инвестиция киритмади ва киритмоқчи эмас, чунки, Шавкат Мирзиё ҳамма нарсани ўлимга олиб кетаётганини жуда яхши тушунади.\nReuters агентлигининг расмида – Алишер Усмонов ва Роман Абрамович.


Мастопатия: ташхис учун тестни ечинг! - 28 Октября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Октябрь » 28 » Мастопатия: ташхис учун тестни ечинг!\nМастопатия: ташхис учун тестни ечинг!\nМастопатия (кўкрак безининг фиброз-кистоз касаллиги) натижасида унинг тўқимасида бир қатор ўзгаришлар юзага келади. Мастопатиянинг диффузли, тугунсимон ва фиброз-кистозли турлари мавжуд.\nБу касаллик аёл танасининг гормонал фаолияти бузилиш натижасида юзага келади ва аёл саломатлиги ҳамда кайфиятига таъсир кўрсатади. Кўп ҳолларда сут бези саратонига чалиниш хавфини туғдиради.\nМастопатия асосан 20-25 ёшдан 45-50 ёшгача бўлган аёлларда учраши кузатилади. 90‑95 фоиз ҳолатларда сут безларида пайдо бўлган ўзгариш, турли тугунчаларни аёлнинг ўзи пайқайди ва шифокорга мурожаат қилади.\nМутахассис — маммолог текширувидан ўтишнинг энг қулай вақти — ҳайз даври бошланишининг 7‑10-куни.\nКасалликнинг илк аломатларини пайқаш учун аёл кўкрак безларини ҳар ҳафта, ҳеч бўлмаганда бир ойда бир марта пайпаслаб текшириб туриши, ўзгаришларни қайд этиши лозим. Сут безларида бирор ўзгаришни сезган аёл зудлик билан шифокорга мурожаат қилса, кўпгина муаммоларнинг олдини олиш мумкин.\nТашхис учун тест:\nМазкур тест хавф гуруҳига кириш ёки кирмаслигингизни ва касаллик асоратлари сизда бор-йўқлигини кўрсатади. Қуйидаги тест саволларига жавоб беринг, келтирилган ҳолатларни ўзингизда кузатсангиз, тасдиқ белгиси қўйинг.\nОртиқча вазндан қийналаман.\nСтресс ҳолатларига кўп тушаман.\nБиринчи фарзандимни 30 ёшдан сўнг дунёга келтирганман.\nАборт амалиётини бошдан кечирганман, ҳомилам тушиб қолган.\nЭндокрин тизими касалликларига чалинганман.\nФарзандимни умуман эмизмаганман.\nФарзандимни узоқ муддат (1,5 ёшгача ва ундан кўп) эмизганман.\nОна тарафдан қариндошларимда кўкрак бези касалликларига чалинганлар бор.\nБаъзан кўкрак безларида зирқирайдиган оғриқ сезаман ва у ҳайз келишига яқин кучаяди.\nКўкрагимда қандайдир қаттиқлашиш бор.\nКўкрагимда безга ўхшаш қаттиқлик ёки шиш сезаяпман.\nКўкрагимда тугун ҳосил бўлганини ҳис қилдим.\nКўкрамдан суюқ ажралма кела бошлади.\nҚўлтиқ ости қисмидаги лимфа тугунларининг катталашганини сезаяпман.\n3‑8 та саволга тасдиқ белгиси қўйилса: Сиз йилига камида икки маротаба маммолог текширувидан ўтиб туришингиз лозим. Касалликнинг олдини олиш (профилактика) учун тановул қилаётган маҳсулотларга творог, сут, ун ва гўшт қўшинг. Айниқса, карам истеъмол қилишга аҳамият беринг. Унинг таркибидаги моддалар аёл гормонал тизимига яхши таъсир қилади. Қаҳва, какао, кола каби маҳсулотлар истеъмолини камайтиринг.\n9 ва ундан кўп тасдиқ белгиси қўйилса: Сизда мастопатия аломатлари бор. Зудлик билан маммологга кўригидан ўтинг. Охирги икки белги кузатилса, онколог-шифокор текширувидан ўтиш тавсия қилинади.\nМутахассисларнинг фикрига кўра, сабзавотларга бой бўлган парҳезга амал қилиш, спиртли ичимликлар истеъмол қилмаслик, меъёрий вазн ва доимий жисмоний фаоллик кўкрак безига чалиниш хавфини 33 фоиздан 50 фоизгача камайтиради. Тановул қилаётган таомларингизга аҳамият беринг ва доимий тарзда жисмоний машғулотларга вақт ажратинг.\nЮриш, сузиш, рақс, велосипед ёки ўзингизга маъқул бўлган спорт машғулотлари билан мунтазам шуғулланинг.\nВазнингизни назорат қилинг. Аёл климакс даврида семириб кетса, унда кўкрак бези саратонига чалиниш хавфи кескин ортади.\nДастурхонингизда доим мева-сабзавотлар, дуккакли маҳсулотлардан тайёрланган озиқ-овқатлар бўлсин.\nҲар куни дастурхонингизда албатта беш хил сабзавотдан пиширилган таом ҳамда турли мевалар бўлишига аҳамият беринг.\nСпиртли ичимликлар ичманг.\nМаммография кўкрак бези саратонини эрта босқичда аниқлашнинг энг самарали усули ҳисобланади. Маммография ёрдамида кўкрак безида ҳосил бўлган кичик ўзгаришлар, жумладан, ўсмаларни ҳам кўриш мумкин. Касалликни эрта аниқлаш аёл ҳаётини сақлаб қолиш имкониятини яратади. Шунинг учун аёлларга йилда икки ёки бир марта маммолог-шифокор назоратида бўлиб туришни маслаҳат берамиз.\n40 ёшдан ошган аёллар эса сурункали маммография текширувидан ўтиб турганлари ҳар жиҳатдан маъқул.\nСерёғ таомларни суиистеъмол қилманг. Овқатингизда ёғнинг кўп бўлиши кўкрак бези саратони келиб чиқиши хавфини орттиради. Сўнгги йиллардаги тадқиқотларда таъкидланишича, турли сабзавот ва меваларда саратонга қарши ҳимоя моддалари борлиги аниқланган. Соғлиқни мустаҳкамлаш учун овқатдаги ёғ миқдори, айниқса, чорва ҳамда қуйруқ ёғларини камайтириш лозим. Уларни ўсимлик, балиқ ёғи билан алмаштириш саломатлик учун фойдали.\nМақола олий тоифали шифокор‑маммолог, тиббиёт фанлари номзоди Нигора МАҲМУДОВА билан ҳамкорликда тайёрланди.\nКатегория: Foydali maslahatlar / Полезны советы | Ko'rganlar:: 310 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Нур-Султонда аёллар ҳуқуқлари учун ташкил қилинган митингда 200 дан ортиқ одам йиғилди (видео)\nҚозоғистон пойтахтида рухсат этилган аёллар ҳуқуқлари учун биринчи митингга 200 дан ортиқ одам чиқди.\n12 март куни Нур-Султонда бўлиб ўтган йиғилиш иштирокчилари Қозоғистонда аёлларнинг ҳуқуқлари етарли даражада ҳимоя қилинмаётгани, давлат оиладаги зўравонликка барҳам бериш учун зарур чоралар кўрмаётгани, фарзандларини ёлғиз ўзи тарбиялаётган кўплаб хотин-қизлар бу борада четда қолаётганини таъкидлади.\n«Жамиятда аёлларнинг ҳуқуқлари ҳурмат қилинмайди. Ишда аёллар ноўрин ҳазилларга, таъқибларга дуч келишади. Атрофдагилар аёлнинг қандай кийиниши, ўзини қандай тутиши кераклигини ўргатишни уят деб ҳисобламайди. Митингга аёллар ҳуқуқларини ҳурмат қилишни талаб қилиш учун келдим», — дейди иштирокчилардан бири.\nМитингга келганлар қўлларида «Аёлнинг ўрни сиёсатда», «Патриархияга барҳам беринг!», «Барча фуқаролар учун хавфсизлик!», «Келажак аёлларники» деган плакатларни ушлаб туришибди. Оломон орасида ўнлаб эркаклар ҳам бўлган.\nМитингда оиладаги зўравонлик учун жазони кучайтириш талаблари айтилди.\nШу ҳафта Олмаотада «Аёлнинг ўрни сиёсатда» шиори остида митинг бўлиб ўтди. 8 март куни шаҳар марказида ўтказилган митингда Қозоғистонда сиёсат ҳали ҳам аёллар учун етиб бўлмас эканлиги айтилди.\nОлмаотада аёлларга нисбатан зўравонлик муаммоси ҳам кўтарилган. Ташкилотчилар рамзий маънода «67» рақамлари туширилган сохта тобутни олиб чиқдилар. Оиладаги зўравонлик муаммоси бўйича маълумот тўплаш билан шуғулланувчи “Counting” лойиҳасига кўра, ўтган йили Қозоғистонда ҳамкорлар қўлида жуда кўп аёллар ҳалок бўлган.\nБМТ маълумотларига кўра, Қозоғистонда ҳар йили 400 га яқин аёл оиладаги зўравонлик оқибатида ҳалок бўлади. Қозоғистоннинг расмий статистикасига кўра, оиладаги зўравонлик қурбонлари сони ортиб бормоқда.


Харассмент: алоҳида устхат остидаги лойиҳа. Ахборотдан эркин фойдаланиш имконияти • NeMolchi.uz\nBosh sahifa Anonim hikoyalar Харассмент: алоҳида устхат остидаги лойиҳа. Ахборотдан эркин фойдаланиш имконияти\nХарассмент: алоҳида устхат остидаги лойиҳа. Ахборотдан эркин фойдаланиш имконияти\nОлий Мажлис Қонунчилик палатаси депутати, Ўзбекистон “Адолат” СДП фракцияси аъзоси Инна Коржикова 2022 йил 17 март куни эълон қилинган “Харассмент: алоҳида устхат остидаги лойиҳа. Ахборотдан эркин фойдаланиш имконияти” мавзусида мақоласида ўз позициясини билдириб ўтди. Мақоланинг асосий моҳиятини сизга тақдим этмоқчимиз:\nПрезидент яқинда ўтказган видеоселектор йиғилишидаги нутқига иқтибос келтираркан «оилада аёлларга шафқациз муносабатда бўлиш, ҳақорат қилиш ва таъқиб этиш ҳолатлари ҳозиргача мавжуд», – эканлигини қайд этди.\nКўпчилик саҳифамиз орқали эълон қилган шов-шувли воқеаларни эслайди.\nҚашқадарё вилоятида ҳомиладор аёл ўзини-ўзи ҳимоя қилиш мақсадида, унга тегажоғлик қилган қўшнисига пичоқ уради. Ёки кўплаб жароҳатлар етказилган, Низомий номидаги Тошкент давлат педагогика университетининг талабасига шилқимлик қилган декан ўринбосари билан боғлиқ ҳолат. Ёки жорий йилнинг феврал ойидаги ҳолат – Навоий вилояти болалар кўп тармоқли тиббиёт маркази бўлим мудирининг бемор боланинг онасига шилқимлик қилган. Бу эркак бемор боланинг онасига, иккинчи гуруҳ ногирони бўлган ўғли учун бемор варақасини бериш эвазига у билан жинсий алоқага киришиш шартини қўяди, уни шаҳардаги кўп қаватли уйларнинг бирида қўлга олишди. Мазкур иш юзасидан Жиният кодексининг 121-моддаси («Аёлни жинсий алоқага киришишга мажбурлаш») бўйича жиният иши қўзғатилган. Бу даҳшатли воқеаларнинг барчаси шахсий чегаралар ва субординация, оиладаги зўравонлик, таъқиб қилиш, камситиш, шахсий ҳаётнинг бузилиши билан боғлиқ.\nЎзбекистон гендер зўравонлигига қарши курашиш йўлидаги саъй-ҳаракатларига Инна Коржикова алоҳида тўхталади. Хусусан, 25 ноябрда нишонланадиган Халқаро хотин-қизларга нисбатан зўравонликка барҳам бериш учун кураш куни доирасида, 2021 йилда 187 давлат, шу жумладан Ўзбекистонда «Хотин-қизларга нисбатан зўравонликни тўхтатамиз!» шиори остида «Гендер зўравонлигига қарши 16 фаол кунлик» кампанияси эълон қилинди.\nСенат раиси, гендер тенгликни таъминлаш масалалари бўйича Комиссия раҳбари Танзила Норбоеванинг таъкидлашича, бу йўналишда биринчи қадамлар қўйилди, лекин ҳали узоқ ва кенг қамровли ишлар олиб борилиши лозим. Бу курашда ҳар биримизнинг иштирокимиз муҳим ҳисобланади. У, биз биргаликдаги ҳаракатларимиз билан барча, ҳатто мамлакатимизнинг энг олис туманларидаги аёллар ва қизлар сифатли тиббий хизмат ва таълим олиш имкониятига эга бўлиши, муносиб касб эгаллаши, зарурият туғилганида ижтимоий ҳимояланишига эришамиз. Энг муҳими – уларнинг ҳуқуқлари давлат томонидан кафолатлангани ва ўз ҳаётлари учун қўрқмасликларига ишонч беришимиз лозим – деган фикрларни айтди.\nБу мавзу долзарб, муҳим, у нафақат харассмент ҳолатларига гувоҳ бўлган инсонлар томонидан, балки унга дучор бўлган қизлар ва аёллар томонидан айтилмоқда. Кимлардир қўрқув, андиша, тортинчоқлик, ҳимоясизлик, бошидан кечирганлари ва содир бўлаётган воқеалардан жирканиш ҳиссини туйиб, сукут сақлашади, бошқалар кечинмаларини атрофидаги аудитория билан бўлишади, учинчилари эса ёрдам қичқириғи ва зўравонга қонуний жазо қўлланишини талаб қилиб ҳар ёққа бош уриб боради. Депутат Ўзбекистонда зўравонликка қарши «Nemolchi.uz» лойиҳасини алоҳида таъкидлаб ўтди. Шунингдек, яқинда кўчада шилқимликлар муаммосига бефарқ бўлмаган ташкилотлар альянсининг ташаббуси билан «Callumida.uz» лойиҳаси ишга туширилгани эътироф этилди. Унинг фаолияти пойтахтни хавфсизроқ қилиш ва харассментдан «бошпана» тақдим этишга қаратилган.\n“Биз аёлларнинг жамиятдаги ўрни, уларнинг ҳуқуқлари, қонуний манфаатлари ва эркинликларини ҳимоя қилиш, ҳар томонлама қўллаб-қувватлаш ва кўмаклашиш, уларнинг шахсий ва касбий ривожланишига ёрдам бериш ҳақида кўп гапирамиз. Ва давлат бунга кўмаклашмоқда. Бироқ, амалиётдан кўриниб турибдики, муаммони бошқа йўл билан ҳалқ қилиш – унга бошқа томондан қараб, одатга айланган ҳолатлар доирасидан чиқиш, қонун лойиҳаларига қизлар ва аёлларга шилқимлик қилиш бўйича ўзгартиришлар киритиш эҳтиёжи пайдо бўлмоқда”, дейди И.Коржикова.\nНигина Худайбергенова тайёрлади


Ўзбекистон армияси дунёнинг энг кучли 50 армияси қаторидан ўрин олди - 04.04.2016, Sputnik Ўзбекистон\nGlobalfirepower тузган янги рейтингда Ўзбекистон армияси Ўрта Осиёда энг кучли армия бўлиб, МДҲ давлатлари орасида Россия ва Украинадан кейин учинчи ўринни... 04.04.2016, Sputnik Ўзбекистон\n18:20 04.04.2016 (янгиланди: 18:21 04.04.2016)\n© ИА "Жахон"Ўзбекистон армияси ҳарбийлари\nGlobalfirepower тузган янги рейтингда Ўзбекистон армияси Ўрта Осиёда энг кучли армия бўлиб, МДҲ давлатлари орасида Россия ва Украинадан кейин учинчи ўринни эгаллади.\nТОШКЕНТ, 4 апр — Sputnik. Дунёнинг энг кучли армиялари қаторида Ўзбекистон 48 ўринни эгаллаб, ўтган йилги натижасини 6 поғонага яхшилади, globalfirepower.com хабарига асосан.\nРейтинг тузувчилар Ўзбекистон армиясини Ўрта Осиёда энг кучли деб ҳисоблайди, Қозоғистон – 53, Туркманистон — 86, Қирғизистон – 110 ва Тожикистон – 112 ўринларни эгаллашди. Рейтингда жами 126 мамлакат иштирок этди.\nМДҲ мамалакатлари орасида Ўзбекистон Россия ва Украинадан кейин учинчи ўринни эгаллади. Россия умужаҳон рейтингида иккинчи ўринни, Украина эса ўттизинчи ўринни эгаллаган.\nСайт хабарига кўра, Ўзбекистон қуролли кучлари 420 танк, 166 самолёт, 715 ПЖМ, 143 ўзи-юрар тўплар, 880 тўплар, 190 ёппасига ўт очиш қуролларига эга. Ўзбекистоннинг ҳар йилги ҳарбий харажатлари 70 млн долларни ташкил қилади.\nРейтинг тузишда 50дан ортиқ турли фактлар ҳисобга олинган. Улар орасида ҳарбий хизматчилар сони, ҳарбий техника сони ва тури, иқтисодий имкониятлар ва мамлакатнинг жойлашган жойи ҳисобга олинган.


Толиблар Қундуздаги аёллар телерадиоканали ишини тўхтатди\n30 март 2020, Тошкент вақти: 14:15\nАфғонистоннинг Қундуз шаҳрида жойлашган аёллар бошқарувидаги “Рошани” теле- ва радиостанцияси ходимлари учун оддий бошланган иш куни бирданига ҳақиқий драмага айланди.\nҚундузликлар шаҳарни бир неча ҳафта олдин ўраб олган толиблар тобора яқинлашиб келаётганидан хабардор эди. Шундай бўлса-да, “Рошани” директори Седиқа Шерзай жангариларнинг 28 сентябрь куни шаҳарга қилган ҳужуми кутилмаган ҳодиса бўлганини айтади.\n“Толиблар ҳужуми эрталаб бошланди. Аммо биз тўқнашув шаҳар ташқарисида бўлади, ҳукумат кучлари толибларни ортга чекинишга мажбур қилади, деб ўйлагандик”, дейди Шерзай.\nЛекин ўша куни толиблар шаҳарга бостириб кирди ва тез орада улар биринчи бўлиб йўқ қилишни истаган муассасалар орасида “Рошани” борлиги аён бўлди. Жангарилар радио иморатига ўт қўйишди ва Шерзай 2008 йилда асос солган станцияни вайрон қилишди. Аммо Шерзай ва унинг ишчилари ўз ҳаётларини сақлаб қолишга муваффақ бўлдилар.\n28 сентябрь куни бошқа қундузликлар каби Шерзай ҳам одатдагидек ишга отланган эди. Аммо у тез орада ўша саҳар бошқача эканлигини англади. Шерзайнинг айтишича, ўша куни отишма овози эшитилган ва ҳудудга аскарлар ҳамда танклар юборилган.\n“Радиостанция бир неча ҳукумат биноси ёнида жойлашган эди”, дейди Шерзай. Унинг айтишича, станция яқинида жойлашган полиция бўлимида шиддатли жанг рўй берган.\nҚизиғи шундаки, “Рошани” жойлашган бино томон йўл олган жангарилар ўзлари билмаган ҳолда станция ходимлари ҳаётини сақлаб қолган бўлишлари мумкин.\nШерзай уларни кўрганидан кейин ишхонасига кира олмаслигини англаб етган ва бонг урган.\n“Мен ишга етиб келган ҳамкасбларимга қўнғироқ қилдим ва уларга станцияни тарк этиб, уйимга боришни буюрдим”, дейди Шерзай.\n“Рошани”да Шерзай билан яна саккиз аёл ишлаган. Ўша куни улар қийинчилик билан омон қолишган. Шерзай ва унинг ҳамкасблари бир амаллаб отишма ва ракета ҳужумлари қарида қолган шаҳардан қочиб чиқишган.\nҲозир 35 ёшда бўлган Шерзай турмуш ўртоғи, қизи ва икки ҳамкасби билан Қобулга қочиб борган. Бошқалар қўшни Балх ва Тахор вилоятларига йўл олган.\n“Гувоҳлар менга қуролланган шахслар станциянинг жиҳозларини талон-тарож қилиб, иморатни ёқиб юборганини айтишди. Асбоб-ускунларимизнинг аксари яп-янги эди, айримларини ҳали ҳатто очмаган эдик”, дейди Шерзай.\nХусусий станцияга ҳужум қилинишидан атиги икки ой аввал FMрадиоканали халқ орасида оммалашиб бораётгани сабаб Шерзай телеканал ҳам очган эди.\n“Рошани”нинг радио- ва теледастурлари аёллар ва ёшлар билан боғлиқ масалаларга бағишланган. Станция ижтимоий, маданий, спорт ва кўнгилочар дастурларни Қундуз ҳамда қўшни Чордара, Хонобод, Алиобод туманларида эфирга узатган.\nШерзай янги жиҳозлар октябрь ойида очилиши кутилган янги тренинг маркази учун олинган бўлганини айтди.\n“Биз аёлларга видеотасвир олиш ва уни таҳрир қилиш бўйича тренинг ўтказмоқчи эдик. Бизни керакли асбоб-ускуна билан таъминлай оладиган хусусий ширкат билан аллақачон шартнома имзолаган эдик”, дейди Шерзай.\nОлдиндаги машаққатли йўл\nАфғонистон кучлари Қундуз шаҳрини бир неча кун ичида қайтариб олган бўлса-да, жанглар давом этмоқда. 2001 йилда АҚШ етакчилигида толиблар тузумининг ағдарилишидан кейинги 14 йил ичида Афғонистон хавфсизлик кучлари бирор марта ҳам йирик шаҳарни қўлдан бой бермаган эди. Қундузнинг толиблар томонидан забт этилиши шаҳарнинг келажагини номаълум қилиб қўйди.\n“Энди нима бўлишини билмайман”, дейди Шерзай.\nТолибларнинг “Рошани”га қилган ҳужумини матбуот ташкилотлари, жумладан, Афғонистоннинг Журналистлар маркази, Чегара билмас мухбирлар (RSF) ҳамда Amnesty International кескин қоралади.\nRSF ташкилоти толиблар ҳужуми ортидан журналистлар Қундузни тарк этганини, камида беш радиостанция, уч телестанция, ҳамда беш газета шаҳардаги фаолиятини тўхтатганини билдирди.\nШерзай Қундуздаги вазиятни хавотир билан узоқдан кузатиб бормоқда.\n“Ҳатто ҳукумат кучлари Қундузни тўлиқ қайтариб олганидан кейин ҳам мен ёки бошқа хабарчилар ҳукумат вилоятимиздан толибларни бутунлай йўқ қилиб, хавфсизлигимизни таъминламаса, қайтиб бориб ишимизни давом эттирмаймиз”, дейди у.\nШерзай қайтиб бориб ишини давом эттира олган тақдирда ҳам қийинчиликларга дуч келишини айтади.\n“Толиблар Қундузда аёллар матбуотини яратиш йўлидаги кўп йиллик ҳаракатларимизни йўққа чиқарди. Шаҳарда вазият яхшиланганидан кейин ҳаммасини яна бошидан бошлашимизга тўғри келади”.\nМустава Сарвар ва Фарангиз Нажибулла ҳаммуаллифликда ёзган ушбу мақола НодирАтаев томонидан ўзбекчага ўгирилди.


Кечки Анҳор: 10 октябрь янгиликлари - Anhor\nAnhor Все посты Кечки Анҳор: 10 октябрь янгиликлари\nКечки Анҳор: 10 октябрь янгиликлари\nCharter Flights Group компанияси Тошкент-Киев йўналиши бўйича чартер рейсларини тиклай олмади. Украина томон 5 октябрдан ишга тушиши керак бўлган чартер рейсларни бекор қилди. Ташкилотчилар пулларни қайтариш ишларини расмийлаштиришни бошлади.\nТошкентда “Универсалбанк”нинг Тошкент филиали бўлим бошлиғи 26 ёшли Аббос А. ўлдирилди. Бўйнида дазмол шнури ўралган эркакнинг мурдаси ўз уйида соат тахминан 4:30 да топилган. Қотилликда гумондорлар сифатида жиноий ишга Аббос А.нинг рафиқаси ва қариндоши жалб этилди.\n2020 йил 1 январдан бошлаб минерал сув импортига бож 20% га оширилади. Шунингдек ҳужжат билан бир литр учун 0,25 доллар миқдорида минимал чегара белгиланди.\nЯнги йилдан бошлаб фақат биржада сотиладиган товарлар рўйхати кенгаймоқда. Уларнинг орасида шакар, печ ёнилғиси, ёнувчи мазут, суюлтирилган газ, нефть битуми бор. Монополияга қарши курашиш қўмитасига Вазирлар Маҳкамаси билан келишилган ҳолда монополиячи корхоналар томонидан маҳсулотларнинг юқори ликвидли ва монопол турларини биржа савдоларига мажбурий равишда қўйиши ҳақида қарор қабул қилиш ҳуқуқи тақдим этилди.\n2020 йил 1 январдан бошлаб чет элда ишлаб чиқарилган қиймати 40 минг доллардан бошланадиган машиналар импортига имтиёз бекор қилинади. Сўз ишлаб чиқарилганига узоғи билан икки йил бўлган енгил автомобиллар ҳақида бормоқда.\n2017 йил 11 июль санасига 1 АҚШ долларининг расмий нархи 4 минг сўмдан ошди\nҚандолатчилик маҳсулотлари ва шоколаднинг импорт божлари ставкаси оширилади


Журналист Хуршид Далиевга таҳдид қилган фуқаро...\n21.09.2019 19:08 0 3556\nШу йилнинг 31 август куни «Human.uz» сайти раҳбари, журналист Хуршид Далиевга нисбатан номаълум фуқародан таҳдид бўлгани ҳақида хабар берган эдик. Унда журналист Андижон шаҳридаги мактабларда ишловчи «боши очиқ» аёлларнинг сирли рўйхатини очиқлаши, шунингдек, вилоятдаги мавжуд муаммоларни оммавий ахборот воситаларида ёритаётгани ортидан турли тазйиқ ва таҳдидга учраётганини айтиб, исбот тариқасида ўзининг уяли телефонига ҳақоратлар тўла СМСлар скриншоти илова этилганди.\nМазкур хабар тарқалганидан уч кун ўтиб, Ўзбекистон Републикаси Бош прокуратураси матбуот хизмати раҳбари Ҳаёт Шамсутдинов ушбу ҳолат бўйича ички ишлар органлари томонидан тегишли ҳаракатлар олиб борилиб, аризада кўрсатилган телефон рақам эгасини аниқлаш чоралари кўрилаётинини билдиргани ҳам ёдингизда бўлса керак.\nНиҳоят, журналистнинг «кўзини очиб» қўймоқчи бўлган «полвон»нинг шахси аниқланиб, жавобгарликка тортилди.\nМаълум бўлишича, у пахтабодлик (Андижон вилояти) 1982 йилда туғилган А.Отамирзаев экан. Ҳеч қаерда ишламаслиги қайд этилган суд ҳужжатида зикр этилишича, А.Отамирзаев журналистнинг «боши очиқ аёллар рўйхати» ҳақидаги мақоласидан ғазабга тушиб, муаллифнинг уяли телефон рақамини қидиришга тушади. Таниш блогерлар орқали рақамни аниқлагач, йўлдан топиб олган (?) сим-карта орқали аввал қўнғироқ қилиб, Х.Далиевни ҳақоратлайди. Камига киши шаъни ва қадр-қимматига дахл қилувчи СМС-хабарлар юбориб таҳдид қилишгача боради.\nАлоҳида қайд этиш керак, ҳуқуқбузар суд мажлисида «...бунёдкорлик ишлари олиб борилаётган вақтда (журналистнинг гўёки) турли хил ташвиқотлари (?) халқда (маҳаллий раҳбарларга) нафрат уйғотади» мазмунидаги гапларига изоҳ беролмаган. Шу баробарида у қилмишидан пушаймонлигини билдириб, жабрланувчидан узр сўраган.\nАндижон шаҳар маъмурий суди (суд раиси А.Шерматов) А.Отамирзаевни Маъмурий Жавобгарлик тўғрисидаги Кодексининг 41-моддасида (ҳақорат қилиш) кўзда тутилган ҳуқуқбузарликни содир этишда айбдор деб топиб, унга нисбатан энг кам иш ҳақининг 20 (йигирма) баробари миқдорида (4 460 000 сўм) жарима жазоси тайинлади.\nТайинланган жазога нисбатан томонларнинг шикоят-эътирози бор-йўқлиги хусусида ҳозирча маълумот йўқ. Бироқ, бундан қатъи назар, масала ҳали қонуний якунига етмаган кўринади. Гап шундаки, ҳуқуқбузар «ҳақорат қилганлик»ка оид айблов билан жавобгарликка тортилди. Унинг журналистга таҳдид қилганлик ҳолати эса дастлабки суриштирув жараёнида «ўйиндан ташқари ҳолатда» қолиб кетган гўё...\nШундан келиб чиқиб, «таҳдид ҳолати»га ҳуқуқий баҳо бериш учун «иш»нинг шу қисми Андижон шаҳар прокуратурасига юборилган.\nжурналист Хуршид Далиев\nҲуқуқ 06/01, 14:07


Mening fikrim - 593-s-p/18\nОнкологик ва оғир хасталикка чалинган болалар учун ойлик нафақа тайинлаш ҳақида\nМуаллиф:MAMADJONOV RAVSHAN RAXMONOVICH\nОнкологик ва оғир хасталикка чалинган 18 ёшга тўлмаган болалар учун давлат томонидан ойлик нафақа беришни ташкил қилиш ҳақида фикр билдирмоқчимиз. Сир эмаски, бундай касалликларни даволаш учун анчагина маблағ талаб этилади. Инсонпарварлик нуқтаи назаридан олиб қараганда бу ҳолатда давлат томонидан қандайдир кўмак берилиши давлатга нисбатан янада ҳурмат ва ишончни мустаҳкамлайди. Моддий нафақанинг миқдори қанчалиги эмас, балки унинг мавжудлигининг ўзиёқ беморлар ва уларнинг яқинларига давлат ғамхўрлигини чуқур ифода этади. Бу борада нодавлат ташкилотларнинг фаоллигини ошириш ҳам зарур ва уларнинг хайрия ва ижтимоий лойиҳаларига давлат грантлари ажратиш ҳам ижобий натижа беради.\nШу сабабдан, 18 ёшгача бўлган онкологик ва оғир хасталикка чалинганларга нафақа бериш тартибини ишлаб чиқиш керак.\nYUNUSOV NURILLO SOLOXIDDINOVICH\nҲа, албатта. Бу ўз ўрнида жуда хам ахамиятли таклиф бўлибди. Мен бу таклифга сўзсиз қўшиламан. Ҳар бир бемор фарзанд - шу юртнинг фарзандидир. Улар бизнинг меҳримизга муҳтождирлар. Нафақанинг тайинланиши, оз бўлсада уларга нисбатан давлатимизнинг, халқимизнинг эътиборидир. Шу қисқа умр даврида уларнинг хаётига бироз мазмун киритилса савобли иш бўлар эди.\n7 Август 2018, 14:15\nTURAYEV SHAROB ALLAYOROVICH\nОНКОЛОГИК КАСАЛЛИКЛАР БИЛАН КУРАШАЁТГАН БОЛАЛАРГА ДОРИ ДАРМОНЛАРИДА ҲАМ КЎМАК ЎТА МУХИМ ДЕБ ХИСОБЛАЙМАН. ШУ САБАБЛИ УШБУ ФИКРНИ ҚЎЛЛАБ-ҚУВВАТЛАЙМАН.\nБу фикрга қўшиламан,оз муддатли умрларини мазмунли ва яхши ўтказишларига кумак учун берилишини хохлар эдим\n29 Июнь 2018, 18:59\nDADAYEVA MANZURA ABDURAZAKOVNA\n27 Июнь 2018, 12:50\nXUSAINOV KADAM BAXTIYAROVICH\nаллақачон ногуронлик пенсияларини ошириш керак эди! нимага деганингизда онкалагичиский кассал даволаниш учун химия ва нур олади бу эса инсони ўз навбатида емиради, яшаш учун бир ойга ўртача 600000-700000 сум керак, бу пулни топиш учун ногурон ишлаши керак савол кандай жойларда мисол таърика ободонлаштириш бошкармаси боғбончилик ва шунга ўқшаган ишлар ногуронларга давлат томонидан квота иш жойлари қилиб қўйилибди Хоким жаноблари тасдиқлаб хам кўйибди бу дегани онкалагичиский касалликдан даволанган инсон учун ўлим дегани.\n24 Июнь 2018, 18:49


Юракнинг туғма иллати - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЮракнинг туғма иллати\nЧоп этилган 14 Август 2015\tКӯришлар: 886\nСоғлом юрак кучли мушаклардан иборат ва тўхтовсиз ишлаб турадиган насосга ўхшайди. Инсон юраги тўртта қисм (камера)дан иборатдир: иккита юқори қисмлар юрак остонаси, деб аталади ва иккита пастки қисми ошқозончалар, деб юритилади. Содда қилиб айтганда, қон юракнинг тўртта эшикчалари орқали мунтазам равишда юрак остонасидан ошқозончаларга қуйилиб, у ердан қалин томирларга ўтади.\nЭшикчалар очилиб-ёпилиб, қонни фақат бир йўналишда меъёр билан ҳайдайди. Юракнинг бу мунтазам фаолияти бузилиши унинг хасталанганлиги оқибатидир.\nЮрак хасталиклари, деб юракнинг туғма иллати ёки юрак тузилмаларида (эшикчалар, девор ва томирлар) кейинчалик пайдо бўлган иллатларга айтилади. Бу иллатлар қоннинг юрак ичидаги ҳаракати ёки қон ҳаракати катта ҳамда кичик даври бузилишига олиб келади. Юрак туғма иллатлари ҳомиланинг иккинчи ҳафтасидан саккизинчи ҳафтасигача пайдо бўлади. Юракнинг туғма иллати ҳар минг нафар туғиладиган гўдакнинг 5-8 нафарида кузатилади.\nЮрак туғма иллати пайдо бўлишининг асосий сабаблари ҳозиргача тўлиқ аниқланмаган. Фақат шуниси маълумки, оилада юрак туғма иллати билан туғилган бир гўдак бўлса, шундай гўдаклар туғилиш хавфи бироз ошади. Бунинг эҳтимоли фоиз ҳисобида 1-5 ни ташкил этади.\nТуғма юрак хасталигини, шунингдек, радиациянинг она организмига таъсири, алкогол ичимликлар истеъмоли, наркотик моддалар ҳамда ҳомила пайтида қабул қилинган айрим дорилар ҳам келтириб чиқариши мумкин.\nШунингдек, ҳомиланинг дастлабки даврида юқумли касалликлар (қизилча, тумов, В гепатити)га чалиниш туғма юрак хасталиги пайдо бўлиши эҳтимолини оширади.\nЮрак туғма иллатини иккита асосий гуруҳга ажратиш мумкин. Биринчи гуруҳга қон айланиш йўлларида (шунтда) пайдо бўлган иллатлар киради. Улар туфайли ўпкадан оксиген билан тўйинган қон тўлиқ юраккача етиб бормайди ва ўпкага қайтади. Натижада, ҳам ўнг томондаги ошқозончага ва ҳам қонни ўпкага ҳайдовчи томирларга босим кучаяди. Бу иллатга қуйидагилар киради: ҳозирча ишга тушмаган ўпкани қон айланиб ўтишини таъминлайдиган қон томири найчасининг ёпилмаслиги; юрак остоначаси девори иллати (таваллуд пайтида иккита остонача ўртасида бўшлиқ қолиши) ҳамда юрак ошқозончалари девори иллати (чап ва ўнг ошқозончалар ўртасида бўшлиқ қолиши).\nЮрагида туғма иллати бор гўдак туғилгандан сўнг бир қанча вақт давомида тўлиқ соғломдек кўринади. Аммо бу зоҳирий соғломлик уч ёшгача давом этади. Сўнгра касаллик ўзини намоён қилади. Гўдак жисмоний ривожланишда орқада қола бошлайди, жисмоний босим пайтида нафаси сиқилади, тана пўсти рангсизланади, ҳатто, у кўкара бошлайди.\nЮрак иллатларининг бошқа турини «кўк иллатлар», деб атайдилар. Иллатнинг бу турига учраган гўдакларда хасталикнинг кутилмаганда кучайиши рўй беради. Бундай гўдаклар тери кўриниши кўк рангга киради ва ҳатто, улар баъзан ҳушларидан кетиши мумкин. Бундай иллат икки ёшгача бўлган гўдакларда кузатилади.\nИллатларнинг бошқа тури «ранги ўчган иллатлар», деб юритилади. Бу касалликка учраган гўдакларда тана пастки қисми ривожланишида орқада қолиш кузатилади ва бундай болалар 8-12 ёшида бош оғриғи, нафас қисилиши, бош айланиши, юрак, қорин ҳамда оёқлари оғришидан шикоят қиладилар.\nБу хасталик ташхиси юрак хасталиги табиби (кардилог) ёки юрак жарроҳи (кардиохирург) томонидан амалга оширилади. Юрак хасталигини аниқлаш учун бир неча ташхис турлари мавжуд. Эхокардиография (ЭхоКГ) усули ултратовуш орқали юрак мушаклари ва эшикчалари ҳолатини аниқлашга имкон беради ҳамда юрак ичида қон айланиш тезлигини аниқлашда қўлланилади. Юрак фаолияти ҳолатини аниқлаш учун рентген усулидан (кўкрак қафаси суратини тушириш) фойдаланилади. Юрак фаолияти ҳолатини аниқлаш учун, асосан, электрокардиограмма (ЭКГ) усули қўлланади. Шунингдек, кўп ҳолатларда стресс – ЭКГ (бир кеча-кундуз давомида ЭКГ ёзиб олиниши) усулидан фойдаланилади.\nЮракнинг туғма иллатини даволашнинг энг самарали усули юрак жарроҳлиги ҳисобланади. Бугунги замонавий тиббиёт юрак туғма хасталиги бўлган беморларнинг жарроҳлик йўли билан даволаниб, соғлом турмушни давом эттиришларига имкон яратган. Бундай жарроҳликларнинг аксарияти замонавий ускуналардан фойдаланиб амалга оширилади ҳамда бу амалиётлар жараёнида жарроҳликнинг энг янги усуллари қўлланади.\nИбн Сино касалхонаси юрак жарроҳлиги бўлимида юрак ва катта томирлар, жумладан, юракнинг туғма иллатлари жарроҳлиги барча турлари амалга оширилади. Касалхонанинг юрак жарроҳлиги бўлими энг замонавий зарур ускуналар билан таъминланган бўлиб, унда таниқли маҳаллий ҳамда хорижий мутахассислар фаолият олиб борадилар.\nАҳолининг кўплаб қисми замонавий тиб хизматларидан фойдаланишга имконият топишлари учун ҳамда табобат нархларини пасайтириш ниятида, касалхона қошида «Суғуртаи миллий» ташкилоти таъсис этилган. Сиз ўзингиз ҳамда яқинларингизни суғурта қилдириш билан харажатларингизни сезиларли даражада, бир бараваргача камайтириб, замонавий тиб ютуқларидан фойдаланишингиз мумкин.\nБугун: 23-01-2020 02:43:39


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Муҳаббат дарахти» фото-тест орқали ўзингизга муносиб инсонни танланг!\t11:51, 19 октябрь\tҚизларжон, суратларга диққат билан разм солиб, кўнглингизга ёққанини танланг-да, таърифга кўз югуртиринг. Фото-тестимиз орқали феъл-атворингиз ва сизга муносиб инсон ҳақида керакли маълумотларни билиб оласиз. 1. Романтикага ошуфтасиз!\n«Эрим ишдан бери келмайди!..»\tҚош шакли юзингизга мосми? Урфда қалин кошлар!\t«Севади-ю, хиёнат қилишдан тўхтамайди...»\tБуржингизга қараб, касб танланг!\tСарвқомат япон аёлларининг сири\tБурун кўриниши – феълингиздан сўзлайди\tОтправить


2020-2022 йиллар учун инвестиция дастури қабул қилинди | NORMA.UZ\nПрезидент 09.01.2020 йилдаги “Ўзбекистон Республикасининг 2020-2022 йилларга мўлжалланган Инвестиция дастурини амалга ошириш чора-тадбирлари тўғрисида”ги ПҚ-4563-сон қарорни имзолади.\nҚарор билан Ўзбекистон Республикасининг 2020-2022 йилларга мўлжалланган Инвестиция дастури тасдиқланди. Унда:\n850,5 трлн сўм инвестициялар, шу жумладан 35,5 млрд АҚШ доллари миқдоридаги хорижий инвестициялар ўзлаштирилишини назарда тутувчи 2020-2022 йилларда капитал қўйилмаларни ўзлаштиришнинг йиғма прогноз параметрлари, шунингдек. 2020-2022 йилларда инвестициялар ва кредитларни ўзлаштириш ҳамда жалб қилишнинг прогноз параметрлари;\n206 та янги ишлаб чиқариш қувватлари ва 31 мингдан зиёд иш ўринлари яратилишини назарда тутувчи 2020 йилда йирик ишлаб чиқариш объектлари ва қувватларини ишга тушириш манзилли дастури кўрсатилган.\n2020 йилда инвестиция ва кредитларни ўзлаштириш бўйича йиғма манзилли дастур, шунингдек, унинг чораклар кесимида ижросининг прогноз кўрсаткичлари;\n2020 йилда Ўзбекистон Республикаси давлат кафолати остида хорижий кредитлар жалб қилган ҳолда амалга ошириладиган инвестиция лойиҳаларининг манзилли дастури;\n2020 йилда тўғридан-тўғри хорижий инвестициялар ва кредитлар жалб қилган ҳолда амалга ошириладиган инвестиция лойиҳаларининг манзилли дастури;\n2020 йилда лойиҳаолди ва лойиҳа ҳужжатларини ишлаб чиқиш, келишиш ва тасдиқлаш талаб этиладиган инвестиция лойиҳалари рўйхати;\n2020 йилда ишлаб чиқиладиган истиқболли инвестиция лойиҳалари рўйхати.\nЛойиҳалар (объектлар) бўйича тасдиқланган лойиҳа-смета ҳужжатларига ўзгартириш ва қўшимчалар Ҳукумат қарорларига асосан киритилади.\nҚурилишга ҳамда тасдиқланган лойиҳа-смета ҳужжатларига ўзгартириш ва қўшимчалар киритиш жараёнларига тегишли ваколатга эга бўлмаган шахсларнинг аралашувига йўл қўйилмайди.\nҲужжат Қонун ҳужжатлари маълумотлари миллий базасида эълон қилинган ва 10.01.2020 йилдан кучга кирди.